text:
1Chauraga fariseo ningancunawan Moisés isquirbinganpita yachrachigcunam Jesusman ashuyarärin. Paycuna aywamusha capäcunag Jerusalenpitam. Jinarcurmi Jesusta tapurärin cay nir: 2“¿Imanirtag mana cäsucurcanchu gampa discïpuluycuna unay awillunchicuna ‘Micapäcunaypagga maquicunataran maylacurcanqui’ nipäcunganta?” 3Nipäcuptinmi Jesusga cay nir tapurun: “¿Imanirtag gamcunasi awilluycuna ningalanta rurarcayanqui, antis Dios mandanganta mana cäsucurcar? 4Diosga cay niyanmi: ‘Taytayta, mamayta alipam ricanqui. Nätan pisi taytanta, mamanta lutanpa ricagga wanuchisha cachun’ niram. 5Chaynuy Dios nisha cayaptinmi gamcunaga mamanta, taytanta mana yanapapäcunanpag jucnuypa yachrarcayächinqui cay nir: ‘Tayta, mama, lapan imätasi Diostam gosha cä. Chaymi nä mana gamta imalawansi yanapagmanchu’ nir. 6Chaynuy yachrachipäcuptiquim taytanta mamanta nä mana yanapapäcunchu. Chaynuypaga Dios mandangantam manacagman muyurcayächinqui, awilluycuna nipäcungalanta cäsucur. 7¡Alitucugcuna! Razoncagtam Diospa willacugnin Isaías isquirbira gamcunapita cay nir: 8Cay runacunapa shimilanga ‘Razón razonmi Diosga alim’ nipäcaman. 9Yangalam nogapag imatas rurapäcun, ‘Runacuna nipäcungalanta caysi Diospa mandashanmi’ nir yachrarcayächir”. 10Chaypitam Jesusga chaychru carcayag chranin runacunata gayarcur cay nirun: “¡Shumag mayapäcamay, jinaman rimangäta shumag tantiapäcuy! 11Maquinta mana maylacular micunganchu manam runataga juchäcachin, antis shimin rimanganmi”. 12Chaypitas nogacunaga naupanman ashuyärirmi Jesusta nirärï: “¿Musyayanquichu chaynuy ningaypita wac fariseocuna piñararcayanganta?” 13Nipäcuptïmi Jesusga niräriman: “Jana pachachru cayag Tayta Dios ningancunapita jucnuyta yachrachigga juc malqui sapishanuymi canga. 14¡Jina capächun imanuysi! Chaycunaga carcayan juc ñausha runa juc ñausha-mayinta pushapagnuymi. Chaynuy carga ishcayninmi mayag uchrcumansi ishquipäcunga”. 15Chaura Pedroga cay nirunmi: “Tantiachipäcamay chay micuypita rimangayta”. 16Niptinmi Jesusga cay nirun: “¡Ö! ¿Gamcunas manachu tantiapäcunqui? 17Micuyga lapansi pachranmanmi yaycun. Nätan pachrapitaga ishpamunchim. 18Nätan shimi rimanganga shongonpitam yargamun. Chaymi ichaga runacunata juchäcachin. 19Runacunapa shongoncunapitam yargamun lutan pinsiaycuna, runa wanuchiycuna, nä casarasha cayar warmin warmin olgon olgon puriycuna, mana casarasha cayar warmin warmin olgon olgon cawaycuna, suwacuycuna, casqui rimaycuna, manacagpita juchachaycuna, jinaman yangapita ashliyaycuna. 20Chaycunam runacunataga juchayogman muyuchin, nätan manam maquita mana maylacular micunganchu”. 21Chaypita yargor Jesusga aywacura Sidonchru jinaman Tïrochru cayag marcacunamanmi nogacunawan. 22Chaychrümi Canaán nacionchru näcisha juc warmiga guepäcunata yargaramun cay nir gaparayar: “¡Munayniyog tayta, Davidpa churin aywag casta, cuyapayämaynar! Wariwamrätam lutan espíritu alisca cunchuyächin” nir. 23Nätan Jesusga yaparcur yaparcur niyaptinsi upälalam aywayara. Chaura nogacunaga ashuyurmi nirärï: “Manacushungaynuynar yanapayuy, jinaman ‘Aywacuy’ niruy mana masta gaparayar guepanchita aymunanpag”. 24Nipäcuptï Jesusga cay nirärimanmi: “Diosga cachrarayäman ogracasha uyshacunanuysi carcayag Israel runacunalamanmi”. 25Chaura warmiga Jesusta tariparcurmi naupanman gongorpacuyun cay nir: “¡Munayniyog tayta, manacungagnuynar rurayulay!” 26Niptinmi Jesusga cay nirun: “Manacamangayta rurarga, wamräcunapag cayag tantanta algocunata garagnuychri rurarushag”. 27Chaynuy niyaptinsi warmiga cay nirunmi: “Au Munayniyog tayta, alitam nirunqui. Algocunas micapäcunmi runanpa mësanpita micuy ishquiglataga”. 28Niptinmi Jesusga cay nirun: “Gammi ichaga alisca yupachicayämänayga. Chauraga manacamangaynuy cachun”. Niruptinga chayürapitam warmipa wawanga shumag cuticarura. 29Nä chaypita cutimurga Jesuswan chrarärimü Galilea gochra manyanmanmi. Jinarcurmi Jesusga juc gotuman jegarcur chaychru tacuyun. 30Chaymanmi chrarärimun achca achca runacuna, ratacunata, ñaushacunata, mana rimay atipagcunata, maquin uncushacunata, jinaman tucuywan gueshyagcunata apacarcärimur. Jinarcurmi Jesuspa naupanman chruraräriptin payga lapanta cuticächira. 31Chaura chaychru chay chranin runacuna carcayagga alisca mayacasham ricacarärin mana rimay atipagcuna rimarcayagta, ratacuna purircayagta, ñaushacuna ricapurcayagta, jinaman maquin uncushacunata ali maquiyogta ricaparärir. Chaymi cushisha Israelpa Diosninta cay nipäcura: “Tayta Diosga alisca munayniyogmi” nir. 32Chaura Jesusga discïpuluncunata gayarcärimarmi cay niräriman: “Caychru goturarcayag runacunata cuyapayämi, nä quima junagmi noganchiwan caychru carcayan, manam nä imancunas canchu micapäcunanpag. Nätan malagashataga manam cutipäcunanta munächu camiñuchru lamsupäcunanpita”. 33Nipäcamaptinmi nogacunaga cay nirärï: “Caychica runa micunanpagga ¿maypitatag micuyta jorgapäcamushag cay chunyag pampachrüga?” 34Nipäcuptïmi Jesusga tapuräriman: “¿Ayga tantatatag chararcayanqui?” Nipäcamaptinga “Ganchrislatam jinaman ishcay quima acapa pescädulatam” nirärï. 35Chaura Jesusga “Pampaman iscatapäcuy” nirunmi chay runacunataga. 36Jinarcurmi chay ganchris tantata pescäduntinta aptacurcur Diosta “Caytanar aypayächilay Tayta” nirun. Chaypitam partircur partircur nogacunata goräriman runacunata aypupäcunäpag. 37Chauraga lapanmi micarärin yamay yamay. Nätan chay yamapacur puchupäcungantam shuntarärï ganchris acray balay juntata. 38Chaychru micugcuna capäcura chruscu warangam olgola, nätan warmicunawan wamracunaga manam yupacashachu. 39Micacarcäriptinmi ichaga runacunata “Aywacurcay” nirun. Nircurga büquiman yaycurcurmi Magdala ninganman aywacun nogacunawan.
Copyright
Learn More


c: text/html

text:
1Shuc punzha ashca runa tandarisha Jesusta catiushcai illara micuna. Illacpi Jesus pai japishca runagunata cayasha rimara, 2Cai runagunata ricucpi yapa llaquinayahuan nira. Ñáa quimsa (3) punzhata ñucahuan tiyaushcamanda cunan micunatas mana charinaunzhu nira. 3Paigunata mana carasha huasima cachacpiga, bulltiausha sambayasha huañunaungami. Maicanguna carumandami shamushcauna nira. 4Randi pai japishca runaguna paita rimanaura, Cai pambaga huasi mana tiyaushca pambachan. Imasata caibi ali tupu micunata tupangaraunchi cai tucui runagunata carangahuaca. 5Tapunaupi randi Jesus tapura, Masna pandata charinguichi. Canzhislla (7) maun nisha rimanaura. 6Chi rimashcata uyasha tucui runagunata tiyarichi nira. Chihuasha chi canzhis (7) panda japisha Diosta pagrachu nira. Chihuasha pangunata paquisha pai japishca runagunama cura paiguna randi runagunata caranauchun nisha. Chasnami ranaura. 7Chasnallata ashilla yacu aichatahuas charinaura. Chimandahuas Diosta pagrachu nisha pai japishca runagunama cura runagunata caranguichi nisha. 8Tucui chi runaguna sacsacta micunaura. Chihuasha pai japishca runaguna puchushcata tandachicpi canzhis (7) ashangaibi jundachinaura. 9Chi micuc runagunaga chuscu huaranga (4.000) tupu anaura. Ñáa micushcahuasha Jesus paiguna huasima cachara. 10Chihuasha pai japishca runagunandi canuaibi yaicusha Dalmanuta nishca pambama chimbanaura. 11Fariseoguna Jesusta piñasha camangahua nisha pactamunaura. Paita camausha mandanaura, Can sirtu jahuapacha ushaita charic ashaga pihuas mana raushcata rasha ricuchihuai ninaura. 12Paiguna mandanaupi Jesus jahuama ricusha, llaquirisha rimara, Imamandata cai runaguna pihuas mana rashcataga ñuca rachun nisha nihuanaun. Mana ima uraspas chasna ricuchinataga rashachu nira. 13Chasna nishami fariseogunata chillai saquisha cutillata canuaibi yaicusha chimba partima chimbara. 14Jesus japishca runaguna panda apanata cungarinaushca ara, shuc panllata canuaibi charinaura. 15Ñáa chimbama riusha paigunata nira, Ali yuyarisha causaichi. Fariseogunahua panda putasyachinamanda Herodespacta putasyachinamandahuas yuyaringuichi. 16Chasna nicpi paigunapura cuintanacunaura, Pai chita ninmi ñucanchi panda mana apamushcata ricusha. 17Chita uyasha Jesus nira, Imamandata rimanacunguichi panda mana charinchichu nisha. Chara manachu yachanguichi, ñuca yachachiushcata manachu intindinguichi. 18Ñáahuiyuc ashallata manachu ricusha yuyaringuichi. Rinriyuc ashallata manachu uyasha yuyaringuichi. Yuyai illacchanguichi. 19Pichca (5) panmandallahuan pichca huaranga (5.000) runagunata carashca uras, masna ashanga puchushcatata tandaranguichi. Tapucpi chunga ishcai (12) ashangata nisha rimanaura. 20Cutillata tapura, Huasha chi canzhis (7) panmandallahuan chuscu huaranga (4.000) runagunata carashcaibi, masna puchushcatata tandaranguichi. Tapucpi canzhis ashangata nisha rimanaura. 21Chasna ninaupi tapura, Chara manachu intindinguichi. Mana micuna panmandachu rimani astahuan yachachinamandami rimani nira. 22Jesus pai japishca runagunandi Betsaida nishca llactama pactaushcaibi shuc puyuñahui runata Jesuspagma apamunaura, paita llangapai nisha. 23Jesus chi runata maquimanda japisha llactamanda pagllama apara. Paihua ñahuigunata tiuca yacuhuan jucuchisha, paihua jahuai maquita churasha tapura, 24Imatahuas ricunguichu nisha. Puyuñahui runa ashillahuata ricungahua callarisha nira, Runagunata ruya puriuctashina ricuuni. 25Chasna nicpi Jesus cutillata paihua maquita chi runahua ñahuibi churara. Chasna cuti rashcahuan chi puyuñahui runa ña alita ricura, paihua ñahui aliyashca tucura ña carumanda tucuita alita ricura. 26Chasna tucucpi Jesus paita huasima cachara, Ama chi llacta ucumaga yaicunguichu nisha, ama pitahuas rimanguichu nira. 27Chimanda llucshisha Jesus pai japishca runagunandi Filipo Cesarea nishca partibi auc llactagunama rira. Ñáambita riusha paigunata tapura, Imasata ñucamanda runaguna rimaunguna. 28Tapucpi rimanaura, Shuc runaguna Bautisac Juan man nishami rimaunguna, shuccunaga Dios cuti cachangaraushca ñaupa causac Elias man nishami rimanaun. Shuccunaga Dios rimashcata shuc pasachic man nishami rimanaun. 29Chasna ninaupi tapura, Cangunaga pi man nishata ñucataga yuyaringuichi. Pedro, Can quishpichic Cristo mangui nira. 30Chasna nicpi Jesus paigunata mandara, Cunanga chitaga ama pitahuas rimanguichichu nisha. 31Chihuasha paigunata yachachingahua callarira chasna nisha, Ñáuca Runa Tucuc asha, turmintarishca tucuna mani. Ñáucanchi israelgunata mandac rucugunas, pagri amugunas, Moises mandashcata yachachiccunahuas ñucata mana balichisha huanchihuanaungami. Chasna ragllaita quimsa (3) punzhaibi causarishami. 32Chasna tucungaraushcamanda pasacta rimara. Pedro chita uyasha Jesusta chinayama apasha paita sinzhita rimara chiga imata tucushun nisha. 33Jesus bulltiarisha tucui japishca runagunama ricusha, Pedrota randi mandara, Ñáucamanda anchuri supai. Camba yuyaiga mana Diospagmandachu, runa yuyaimanda man nira. 34Chihuasha tucui chibi tiyauc runagunata, pai japishca runagunatahuas cayasha Jesus rimara, Pihuas ñucata catinata munasha amuhua munaigunata saquichun, paihua crusta aparishcacuinta ñucata catichun. 35Pihuas ñucamandas, ñuca quishpina shimimandahuas paihua quiquin causaita chingarichun nishaga, paihua causaita quishpichishca tucungami. Randi pihuas paihua quiquin causaita quishpichisha nishaga paita chingachishca tucungami. 36Shuc runa cai pachaibi ashcata ganasha paihua quiquin causaita huiñai chingachishaga imangahuata balin. 37Shuc runa paihua causai randimanda imatata cunga. 38Pihuas cunan uras juchayuc runagunahua ñaupacpi ñucamandas ñuca shimimandahuas pingaricpiga ñuca Runa Tucuc asha ñuca sumac angelgunahuan shamuna punzhaibi ñuca yayahuacpi chi runamanda pingarishami nira.
Copyright
Learn More

robotstxt: allowed

filter: keep


text:
1Chaykunapa qepantam hanaq pachapi achka runakuna qaparirqa: ¡Aleluya! Diosllanchikmantam hamun salvacionqa. Payllamantam hamun kanchariyninwan atiyninqa. 2Payqa cheqap allin arregloman hinam llumpay huchallikuq chuchumikata castigarqa. Chay warmiqariki huchapakuyninwanmi kay pachata qanracharurqa. Serviqninkuna wañuchisqanmantam Diospuni vengakurun chay warmitaqa. 3Huktawanmi nirqaku: —¡Aleluya! Chay llaqtaqa wiña-wiñaypaqmi qosninqa —nispa. 4Hinaptinmi iskay chunka tawayoq ancianokunapiwan chay tawa animalkuna qonqorakuykuspanku adorarqaku tiyananpi tiyaq Diosta: —¡Amén! ¡Aleluya! —nispa. 5Hinaptinmi tiyananmanta nimurqa: Llapallan serviqninkunaqa Diosninchiktayá alabaychik. Payta manchakuqkunaqa taksapas-hatunpas paytayá alabaychik. 6Uyarirqanitaqmi achka runakunapa voznintapas achka yakukunapa qapariyninta hina hinaspa rayokunapa tunrururuyninta hina, paykunam nirqaku: ¡Aleluya! Tukuy atipayniyoq Señor Diosninchikmi gobiernachkan. 7Llumpa-llumpay kusikuywanyá alabasunchik Carneropa casarakuynin chayaramusqanrayku chaynataq novianpas listollaña kasqanrayku. 8Noviaqa yuraq-yuraq linowan pachasqam kachkan. Yuraq-yuraq linoqa Diosllapaqña kawsaqkunapa sumaq kawsakuyninmi kachkan. 9Hinaptinmi angelñataq niwarqa: —Qellqay kayta: “Mayna kusisqam Carneropa casarakuyninman qayasqakunaqa” nispa. Angelqa niwarqataqmi: —Kaykunaqa Diospa cheqap rimarisqankunam —nispa. 10Adoranaypaq angelpa qayllanman qonqorakuykuptiymi payñataq niwarqa: —Ama qonqorakuychu ñoqaqa qampapas chaynataq Jesusmanta willakuq wawqe-panikikunapapas Diosta serviqmasillanmi kani. Adoraspaqa-adoray Diosllatayá. Jesusmanta cheqap willakuqqa Diospa revelasqantam yachachin —nispa. 11Chaymantam rikurqani hanaq pacha kicharayachkaqta, chaypim rikurirurqa huk yuraq caballo, sillakuqninpa sutinmi kasqa Confiakuna hinaspa Cheqap. Payqa allin arregloman hinam juzganpas hinaspa peleanpas. 12Paypaqa ñawinpas kasqa kancharichkaq nina hinam, umanpiñataqmi kasqa achka coronakuna. Paypiqa kasqam qellqasqa sutinpas, chaytaqa payllam reqsisqa. 13Payqa kachkasqa yawarwan chapusqa pachayoqmi, sutinñataqmi kasqa “Diospa Simin” niq. 14Hanaq pachapi kaq tropakunam qatirqa yuraq caballokunapi yuraq-yuraq lino pachayoqkama. 15Paypa siminmantam lloqsimurqa ñawchi espada chaywan nacionkunata vencenanpaq. Payqa nacionkunatam kamachinqa fierromanta tawnawan hina. Vinota rurananpaq uvasta saruchkaq hinam “Tukuy Atipayniyoq Diospa piñakuynin” sutiyoq vinota ruranqa. 16Pachanpipas chaynataq piernanpipas kayna qellqasqam kasqa: “REYKUNAPAPAS REYNIN, SEÑORKUNAPAPAS SEÑORNIN” niq. 17Rikurqanitaqmi huk angeltapas intipi sayachkaqta. Paymi llapallan alton pawaq animalkunata qayarqa kaynata: —Huñunakuspayá Diospa convidonman hamuychik, 18reykunapa, capitankunapa, valeroso runakunapa, caballokunapa, sillakuqkunapa, llapallan librekunapa, sirvientekunapa, taksakunapa hinaspa hatunkunapa aychanta mikunaykichikpaq —nispa. 19Hinaptinmi Manchakuypaq Animalta rikururqani kay pachapi reykunatawan. Paykunaqa huñunasqa kachkasqa tropantinmi caballopi sillakuqpa contranpi hinaspa tropankunapa contranpi peleanankupaq. 20Manchakuypaq Animalmi Llulla Willakuqpiwan presochasqa karurqaku, chay Llulla Willakuqmi Manchakuypaq Animalpa qayllanpi milagrokunataraq ruraspan engañarqa chay animalpa marcan chaskiqkunata, engañarqataqmi chay Animalpa imagennin adoraqkunatapas. Chay Manchakuypaq Animalqa Llulla Willakuqpiwanmi kawsachkaqlla wischusqa karqaku azufreyoq rupachkaq qochaman. 21Wakinninkuñataqmi caballopi sillakuqpa siminmanta lloqsimuq espadawan wañuchisqa karqaku, hinaptinmi alton pawaq llapallan animalkuna saksarurqaku paykunapa aychanwan.
Copyright
Learn More


text:
San Pawlu Lipis munisipyu
San Pawlu Lipis munisipyu nisqaqa (kastilla simipi: Municipio de San Pablo de Lípez) huk ñiqin munisipyu Urin Lipis pruwinsyapi, P'utuqsi suyupi, Buliwya mama llaqtapi.
Yuyarina
Allpa saywachi[llamk'apuy | pukyuta llamk'apuy]
- Quchakuna: Asnaq qucha - Pukaqucha - Q'umirqucha - Challwiri q'umir qucha - Challwiri kachi qucha - Qurutu qucha - Qhusi qucha - Ukhuqucha - Hura Sukha qucha - Kalina qucha (icha Busch qucha)
Urqukuna[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
San Pawlu Lipis munisipyupiqa kimsa kantunmi.
Runakuna[llamk'apuy | pukyuta llamk'apuy]
Munisipyupiqa aswanta Qhichwa runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
San Pawlu Lipis munisipyupiqa kastilla, qhichwa simikunatam lliwmanta astawan rimanku. [2]
Karu puriy[llamk'apuy | pukyuta llamk'apuy]
- Hatun Qitina kantunpiqa akcha qucham .
- Paqariy Inti (Hatun Qitina kantunpi)
- Pukaqucha


text:
Miguel Juárez
Miguel Ángel Juárez Celman sutiyuq runaqa (* 29 ñiqin tarpuy killapi 1844 watapi paqarisqa Córdoba llaqtapi - † 14 ñiqin ayriway killapi 1909 watapi wañusqa Buenos Aires llaqtapi) huk Arhintina mama llaqtayuq taripay amachaq wan pulitikupas runam karqan.
1886 watamanta pacha umalliq kachkaptin, 6 ñiqin chakra yapuy killapi 1890 p'unchawpi umalliqnamanta qarqurqan.
Córdoba Kamachiq runa (1880-1883)
Tayta: José Marcos Juárez; Mama: Rosario Celman.
Warmi: Benedicta Elisa Funes.
Churinkuna: (?).
Yachaywasi: Colegio Monserrat.


text:
1Chaymanta Jesus yachachikushkanwasha aypa runakuna laduncharkansapa ashwanta uyarinayashpa. Suk runakuna karkansapa romano gobiernupa kullki kobrakukkuna. Sukkuna karkansapa mana allita rurashpa kawsak runakuna. 2Chay aypa runakuna Jesusta ladunchaptinkuna fariseokuna Moisespa killkashkanta yachachikuk runakuna kawarkansapa. Paykunaka Jesusta washanchashpankuna rimarkansapa: —Kay runaka chay uchasapa runakunata munashpa paykunawan mikun. Paykunawan mikushpa mana allitachu ruran. 3Mana allita ruraykananta rimaptinkuna Jesuska uyarirkan. Chaypina suk ejempluta willarkansapa: 4—Ichara kankunapa tiyan pachak ovejaykichi. Chay pachakmanta ichara suk oveja chinkanman. Kankunaka chay aypa ovejaykichita pastupi sakishpaykichi ¿manachu chay chinkaduta rinkichi maskak tarinaykichikaman? 5Tarishpaykichi kushikuypuru wantushpa wasikichiman pushankichiman. 6Chaypina familyaykichita aylluykichita tantanachishpa kushikushpa willankichiman: “Shamuychi ñukawan kushikuychi. Ñami kay ovejayni chinkadutaka tarishkanina.” 7Mash allita uyariwaychi. Kankuna suk chinkadu ovejaykichita tarishpaykichi sukaman kushikunkichi. Chashnami sielupi kawsakkunapish iskun chunka iskun alli rurak runakuna tiyashkanmanta ashwanta kushikunsapa suk runa uchanmanta wanaptin. 8Chaymanta Jesuska chikan ejempluta yachachikurkan: —Ichara suk warmi chunka kullkinkuna tiyapushkanmanta sukta chinkachinman. ¿Manachu chayta maskan tarinankaman? Alkusanta apichishpa wasinta kuchun mañanta pichashpa maskan. 9Tarishpana kushikuyninwan warmimasinkunata tantanachishpa willanka: “Ñukawan kushikuychi. Ñami chay chinkadu kullkinitaka tarishkanina.” 10Mash allita uyariwaychi. Chay warmi kullkinta tarishpa sukaman kushikurkan. Chashnashina angelkunapish sukaman kushikunsapa suk runa uchankunamanta wanaptin. 11Jesuska chikan ejempluta yachachikurkan: —Suk runapa tiyarkan ishkay ullku wambrankuna. 12Suk diya winshu wambran tatantaka willarkan: “Tatayni, patumawayna tukuy ñukata kuwanaykitana.” Chashna mañaptinna chay runa tukuy tiyapunanta ishkantin wambrankunata patumarkansapa. 13Chaypina chay winshu wambranka tatan tukuy kushkanta rantikurkan. Chay kullkiwan rirkan suk karu llaktapi kawsak. Chay karu llaktapina sukaman mana allikunata rurashpa tukuy kullkinta tukucharkan. 14Chaypina chay kawsanan llaktapika sinchi yarkay tiyarkan. Chay wayna mana kullkiyuk kashpana yarkarkan. 15Chashna sukaman yarkashpa rirkan willak suk runata trabajachinanpa. Chay patronka kacharkan chakranpi kuchinkunata karashpa trabajananpa. 16Chaypina chay waynaka kuchikunapa mikunanta sukaman mikunayarkan. Munaptinpish mana ni pi ni chay laya mikunata kararkansapachu. 17Sukaman yarkashpana tatanta yuyashpa rimarkan: “Tataynipa trabajadorninkunapa aypa mikunankuna puchun. Chaykamanka kaypika yarkaymanta ñuka wañunayaykani. 18Shu kunanlla tatayniman kutisha. Kutishpayni willasha: ‘Munanayni tatayni, kanmanta ashushpaynika uchallikushkanimi. Chaymanta mana Tata Diospa munananta rurashpa kawsashkani. 19Chayrayku amana kawawaynachu wambraykitashina. Suk trabajadornikitashina trabajachiway.’ ” 20Chashna allita yuyaykushpa chay waynaka tatanman kutirkan. Tatanpa wasinpi manara chayaptinra karupi kaptinlla tatanka riksirkan. Sukaman llakichishpa kallparkan tinkuk. Chaypina wambranta abrasashpa mucharkan. 21Payka tatantaka willarkan: “Munanayni tatayni, kanta sakishpayni Tata Diosta rabyachirkani kantapish rabyachishkayki. Amana kawawaynachu wambraykitashina.” 22Chashna willaykaptinna tatanka trabajadorninkunata kayashpa willarkansapa: “Utkakushpa apamuychi mushuk llachapata wambraynita mudachinaykichipa. Chaymanta suk anilluta dedunpi churapuychi. Mushuk ushutantapish churachiychi. 23Chaymanta rillaychi pushamuk chay ashwan gordo beshekuta. Chayta wañuchishpa fiestata rurashpa mikuypachi. 24Kay wambrayni wañudu kashkanmantashina unay tiempumantanami rikurimushka. Chinkadu kashkanmanta ñami rikurimushkana.” Chashna chay runa rimaptin alli fiestata rurarkansapa. 25Chay fiestata ruraykaptinkuna chay mayor wambranka chakranpi karkan. Chakranmanta kutimuykashpa wasinpi chayaykashpa bombota kenata uyarirkan fiestata ruraykaptinkuna. 26Fiestakuykaptinkuna uyarishpana tatanpa trabajadorninta kayashpa tapurkan: “¿Imatatí ruraykansapa tataynipa wasinpi?” 27Chaypina chay runaka willarkan: “Chay chinkadu wawkikika ñami rikurimushkana. Chayrayku tataykika kushikuyninwan alli fiestata ruraykan. Wawkiki sanu chayamushka kaptin ashwan gordo beshekuta wañuchichishka.” 28Chashna willaptinna chay mayor wambranka sukaman piñakurkan. Mana nima chay fiesta wasipi yaykunayarkanchu. Fiesta wasimanta tatanka llukshishpa rirkan willak paywan fiestakuk yaykunanpa. 29Chaypina chay wayna piñakushpa tatantaka willarkan: “Kanka allita yachanki aypa watatana mana ni mayman suchushpayni kanta yanapashkaynita. Chashna allita yanapaptinipish mana niman suk kuti niman suk chivuta kuwashkankichu amiguynikunawan fiestata rurashpa mikunaynikunapa. 30Kunan waynandera warmikunawan uchallikushpa kullkikita tukuchak wambrayki chayamushkana. Chayamuptin paypana chay ashwan gordo beshekuta wañuchishpa alli fiestata ruraykanki.” 31Chashna chay mayor wambran piñakushpa willaptinna tatanka willarkan: “Munanayni wambrayni, kanka tukuy diyami ñukawan kawsaykanki. Tukuy laya tiyawakmi kanpa kanan tiyan. 32Chaykuna kanpa kaptin ¿imapatí piñayawanki? Kay wawkikika wañudu kashkanmantashina rikurimushka. Chinkadu kashkanmanta ñami rikurimushkana. Chayrayku alli kashka fiestata rurananchipa. Akuychi kushikushpa fiestakuypachi.”
Copyright
Learn More


text:
1Natanaelwan parlashanmanta allaqnin uk diyaqa, Galilea lugarpa pwiblun Cana' shutiqpi, karan uk kidamyintu. Jesuspa mamanpis chay kidamyintupi karan. 2Chaynulla Jesuspis yach'akuqninkunawan kunachikasha kar, chaypi karanllapa. 3Chay kidamyintupina kayatinllapaqa, ubapa yakun binu tukukaran. Chaymi Jesustaqa, mamanqa niran: --Manana ubapa yakun binu kannachu nir. 4Jesusqa niran: --Mamitay, ¿imapaqtaq kayta willamanki? ¡Yarayraq! Milagrukunata ruranaypaq uraqami, manaraq ch'amushachu nir. 5Chaynu Jesu's nitinmi, mamanqa chay kidamyintupi ikimanta aypachikuqkunataqa niran: --Tukuy imata pay nishutinllapaqa, rurayllapa nir. 6Chaypiqami karan, rumimanta saysi atunlla butijakuna. Chaykunapimi Israelmanta runakunaqa yakuta ch'uraqllapa, paqakuna kustumrinta rurananllapapaq. Kada butijakunami kwatru lata yakuta aypaq. 7Chaymanta Jesusqa ikimanta aypachikuq chaykunataqa niran: --Kay atun butijakunaman yakuta untachiyllapa, nir. Chaynu nitinqa, chay ikimanta aypachikuqkunaqa, untachiranllapa. 8Chaymantaqa, Jesusqa niran: --Kananqa pitilata ch'aqar, apar quyllapa chay naypaqpi aypachikuqqa kamananpaq nir. Chaynu nitinqa, chay ikimanta aypachikuqkunaqa, chaynu ruraranllapa. 9Chay naypaqpi aypachikuq chayqa yaku, binupaq tikrakashata kamar mana yach'aranchu maymanta, imanumi chay binuqa rikarisha nirmapis. Nataq, ikimanta aypachikuqkunaqa, yach'ayaranllapa yakumanta nir. Chaqa paykunallari yakuta ch'aqar untachisha karanllapa chay butijakunamanqa. 10Chaymantaqa naypaqpi aypachikuq chayqa, chay kidaq runata qayamur, niran: --Tukuy kidaqkunami puntataqa shumaq binutaraq upyachikunllapa. Chaymanta tukuy kusata upyashana katinqa, mana shumaq binutanachu upyachikunllapa. Piru qam-shuypaqa ashwan mas shumaq binutaraq ch'urashayki kasha upyachikunaykipaqqa nir. 11Chayta chay kidamyintupi rurashanmi, Jesuspa punta milagrunqa karan. Chay milagrutaqami ruraran Galileapa pwiblun Cana' shutiqpi. Chaywanmi intrachikuran payqa Dyus kar, puytin chaykunata rurayta nir. Chaymi yach'akuqninkunaqa paypi kriyiranllapa. 12Chaymantaqa riranllapana uran Capernau'm pwibluman mamanwan, ukninkunawan, yach'akuqninkunawan ima. Chaypimi ayka diyata karanllapa. 13Israel runakunapa Pascua fyistan shipchana katinmi, Jesuspis riran Jerusalenman. 14Jerusalenman ch'arqa, Dyusta adurananllapa wasipiqa, rantikuqkunata tariran. Chaypiqami ufrindapaq nir rantikuyaranllapa turukunata, uyshakunata, palumakunata ima. Chaynulla uklawmanta kaq qillayta kambyaq runakuna ima karanllapa. 15Chaykunata tarirmi, Jesusqa waskakunata aypar uk latiguta rurar, tukuy chaypi kaqkunataqa waqtaman itakuran, uyshantinta, turuntinta ima. Nataq chay qillaykunata kambyaqkunapata-shuypaqa, qillayninmatapis pachaman chaqchukuran. Chaynulla misanllapamatapis ratachiran ima. 16Palumakunata rantikuqkunata-shuypaqa niran: --¡Qamkunapis, kaykunataqa urquyllapa! ¡Chaqa Taytay Dyuspa wasinqami mana imakunata rantikunanllapapaqchu! 17Chaynu nitinmi, yach'akuqninkunaqa kwintata qukaranllapa uk iskribikashakunapi nishanpaq. Chaqa niqmi: "Wasikipi mana allinkunata ruratinllapami, kusata piñakushaq" nir. 18Chaymantaqa, Israelmanta karguyjunkunaqa, kaynu nir tapuran: --¿Ima milagruwantaq intrachimankillapa, Dyusmanta shamusha kar chayta rurayanki nir, nuqakuna kriyishunayllapapaqqa? 19Jesusqa niran: --Kay wasita ratachiyllapa. Chaymanta kimsa diyalapaq qashan shachishaq nir. 20Chaynu Jesu's nitinmi, chay Israelmanta karguyjunkunaqa niran: --¡Aja jay! ¡Kwarintay-saysi (46) añupaqmi, shachirayllapa Dyusta adurananllapa wasitaqa! ¡Piru qamqa ninki, kimsa diyalapaq shachishaq! nir. 21Piru Jesu's "Kay wasita shachishaq" nirqami, kwirpunllapaq niran. 22Chaymi Jesu's wanur kawsamutinqa, yach'akuqninkunaqa yarpuranllapa, wanur qashan kimsa diyamanta kawsamushaq nishanta. Chaynami kriyiranllapa, iskribikashakuna nishanpi, chaynulla Jesu's tukuy nishanpi imamapis. 23Jesusqa Jerusalenllapi kayar Pascua fyistapiqa achka milagrukunata ruraran. Chaymi kusala achka runakuna kriyiranllapa paypiqa. 24Piru Jesusqa mana paykunapiqa kunfyakaranchu, chaynu kriyitinllapamapis. Chaqa tukuytari riqsiq imanumi nirmapis. 25Chaynu karmi, runa uk runa masinpaq payta willanantaqa mana ministiqchu. Chaqa paylla tukuyta riqsiq, yarpuyninllapapiqa imanumi nirmapis.
Copyright
Learn More


text:
1Babiloniaman apasqa kasqankutaq iskay chunka phisqayoq wataña kasharqan, chay wata qallariy killaq chunka p'unchayninpi Señor Diosqa llamiykuwarqan, mosqoy hina rikhuriypitaq Diosqa Israel hallp'aman aparqowarqan. Jerusalenta munaychakusqankutaq chunka tawayoq wataña karqan. 2Israel hallp'apitaq Señor Diosqa hatun orqo pataman sayaykachiwarqan, chay patamantan rikumurqani ura cheqaspi askha wasikunata llaqtaman rikch'akuqta. 3Chay llaqtamantaq Señor Diosqa qayllaykachiwarqan, hinan rikurqani bronceman rikch'akuq runata llaqta punkupi sayashaqta. Paymi makinpi hap'ishasqa linomanta tupuna cordelta tupuna k'aspitawan. 4Chay runataqmi niwarqan: Runaq churin, allinta qhawarispa lliwta uyariy, makillan qhawanki lliw ima rikuchisqaytapas, Diosmi kayman apamurqasunki qanman rikuchinaypaq. Chaymantataq lliw rikusqaykita Israel llaqtaman willanki, nispa. 5Dios yupaychana wasiq muyuriqninpin huk perqa kasqa. Chay runaq hap'isqan k'aspin yaqa kinsa metro hina kasqa. Paymi perqata tupurqan, perqataq anchonmanpas sayayninmanpas kinsa metrokama kasqa. 6Chaymantataq rirqan inti lloqsimuy qhaway punkuman, seqana gradasninta wichaspataq tupurqan punku haykunaq anchonta, chaytaq kasqa kinsa metro anchoyoq. 7Punku haykuna ukhuq sapa ladonpitaq guardiakunapaq kinsa huch'uy cuartokuna kasqa, sapankataq kinsa metrokama wask'anmanpas anchonmanpas kasqa, chay cuartokunatataq sapankata iskay metro kuskannin perqa t'aqasqa. Chaymanta aswan ukhuman haykunataq kinsa metro anchoyoq kasqa, chay ukhupitaq punku haykuna wasi kasqa Dios yupaychana wasi qhaway punkuyoq. 8Dios yupaychana wasiman haykuq punkutaq kinsa metroyoq kasqa. 9Runataq tupurqan punku haykuna wasiq ukhunta, hinan kasqa tawa metroyoq, kallasqataq iskay tusakunapas huk metro rakhuyoqkama. 10Chay hinapin chay kinsa cuartokuna kaqkama sayayniyoq kasqa, t'aqaqnin perqakunapas sayaynintinkama kasqa. 11Chaymantataq runaqa punku haykunaq wask'anta tupurqan, chaymi kasqa phisqa metro hina, haykunaq aswan ukhunpa wask'antaq soqta metro kuskannin kasqa. 12Cuartokunaq ñawpaqen perqakunan kasqa kuskan metro hina anchoyoqkama. Sapanka cuartokunatataq tupurqan yaqa kinsa metrotakama wask'anmanpas anchonmanpas. 13Tupullarqantaq haykunaq anchonta hukkaq cuartoq qhepa perqanmanta chimpan hukkaq cuartoq qhepa perqankama, cuartoq qhepa punkunmanta chimpan cuartoq qhepa punkunkaman yaqa chunka iskayniyoq metro kuskannin kasqa. 14Chaymantataq tupurqan Dios yupaychana wasi qhaway punkuyoq wasiq anchonta, chaytaq kasqa yaqa chunka metro, chay wasiq ñawpaqentaq huk patio kasqa. 15Llapan haykunaqa hawa punkumanta patioman haykuna punkukama yaqa iskay chunka metron kasqa. 16Cuartokunaqpas, t'aqaqnin perqakunaqpas, Dios yupaychana wasi qhaway punkuyoq wasiqpas ventanankuna kasqa, perqakunapipas kallasqataq k'awaspa dibujasqa palmera sach'akuna. 17Chaymantataq runaqa pusaykuwarqan patioman, chay patio muyuriq perqaman k'askasqataq kasqa kinsa chunka cuartokuna. Chay cuartokunaq ñawpaqentaq rumiwan mast'asqa muyurisqa. 18Patio muyuriq k'uchunmi rumiwan mast'asqa kasqa, haykuna cheqaskunataq mana mast'asqalla. Haykuna cheqaspa anchon anchoyoqmi chay mast'asqaqa muyurisqa. Ukhu pationtaq aswan patapiña kasqa chay mast'asqamantaqa. 19Runataq tupurqan patioman haykuna punkumanta ukhu patioman haykunakama, chaytaq kasqa phisqa chunka metro hina. 20Chaymantapas tupullarqantaq wichay lado punkuq wask'anta anchontawan, chaynintan patioman haykuqku. 21Sapanka ladonpi kinsa cuartokunapas, t'aqaqnin perqakunapas, Dios yupaychana wasi qhaway punkuyoq wasipas kaq sayayniyoqkaman kasqa inti lloqsimuy lado haykunawanqa, wask'anmantaq iskay chunka phisqayoq metro hina kasqa, anchonmantaq chunka iskayniyoq metro kuskannin hina. 22Dios yupaychana wasi qhaway punkuyoq wasipas, ventanankunapas k'awaspa dibujasqa palmera sach'akunapas kaq sayaykaman kasqa, inti lloqsimuy lado haykunawanqa. Chayman seqanataqmi qanchis gradasniyoq kasqa, aswan ukhuneqpitaq yupaychana wasi qhaway punkuyoq wasi kasqa. 23Imaynan inti lloqsimuy lado punkupas chay hinallataqmi wichay lado punkupas kasqa, ukhu patioman huk punku qhawaypitaq kasqa. Hinan runaqa tupurqan wichay lado punkumanta ukhu patio punkukama, chaymi phisqa chunka metro hina kasqa. 24Chaymantataq runaqa urayman pusawarqan, chaypitaq uray qhawaq punkuta rikurqani. Hinan tupurqan tusakunata, Dios yupaychana wasi qhaway punkuyoq wasita, chaykunapas wakin punkukuna sayayllataqmi kasqa. 25Chaykunapiqa muyuriqninpin ventanakuna kasqa, wakin punkukunaq hina. Tupuqtintaq llapanpi kasqa wask'anman iskay chunka phisqayoq metro hina, anchonmantaq chunka iskayniyoq metro kuskannin hina. 26Kallasqataq seqanapaqpas qanchis gradaskuna aswan ukhuneqpitaq Dios yupaychana wasi qhaway punkuyoq wasi kasqa, t'aqaq perqakunapitaq chimpapurantinpi k'awaspa dibujasqa palmera sach'akuna kasqa. 27Ukhu patioq punkunqa wichay qhawaqmi kasqa. Chaytapas runaqa tupullarqantaqmi, chay punkumanta uray lado punkukama, hinan phisqa chunka metro hina kasqa. 28Chaymantapas pusallawarqantaq uray lado punkunta ukhu patioman, hinaspan chay pukunta tupurqan, hinan wakinkuna sayayllataq kasqa. 29Cuartokunapas, punku haykuna wasipas, t'aqaqnin perqakunapas imaynan wakinkunaq karqan chay sayaykaman kallasqataq. 30Muyuriqninpi cuartokunaq wask'anpas chunka kinsayoq metro kuskannin kasqa, anchonmantaq iskay metro kuskannin hina kasqa. 31Punku haykuna wasitaq qhawasqa hawa patioman. T'aqaqnin perqakunapas k'awaspa dibujasqa palmera sach'akunayoq kasqa. Chaykaq punkuman seqanataq pusaq gradasniyoq kasqa. 32Chaymantataq inti lloqsimuy lado punkunta ukhu patioman pusaykuwarqan, hinaspan chay punkuta tupuqtin wakinkuna sayayllataq kasqa. 33Cuartonkunapas punku haykuna wasipas t'aqaqnin perqakunapas imaynan wakinkuna karqan chay sayaykamallataqmi kasqa. Punku haykuna wasiqpas, cuartokunaqpas muyuriq perqankunapi ventanankuna kasqa. Kaqllataq chaypas tupuqtin wask'anman iskay chunka phisqayoq metro hina kasqa, anchonmantaq chunka iskayniyoq metro kuskannin hina. 34Punku haykuna wasitaq qhawasqa ukhu patiota. T'aqaqnin perqakunapitaq chimpapurantinpi k'awaspa dibujasqa palmera sach'akuna kasqa. Chaykaq punkuman seqanataq pusaq gradasniyoq kasqa. 35Chaymantapas wichay lado punkuman pusallawarqantaq, tupuqtintaq wakinkuna sayayllataq kasqa. 36Chaypipas kallasqapunitaq cuartokuna, t'aqaqnin perqakuna, punku haykuna wasipas, muyuriqninpi ventanakunayoq. Chay punkun kasqa wask'anman iskay chunka phisqayoq metro hina, anchonmantaq chunka iskayniyoq metro kuskannin hina. 37Punku haykuna wasitaq qhawasqa hawa patiota. T'aqaqnin perqakunapitaq chimpapurantinpi k'awaspa dibujasqa palmera sach'akuna kasqa. Chaykaq punkuman seqanataq pusaq gradasniyoq kasqa. 38Hinallataq huk wasi punku haykuna wasiwan pasapunakuq kasqa. Chaypin ruphachina sacrificio haywanapaq uywakunata maqchiqku. 39Punku haykuna wasipitaq kasqa, tawa mesakuna sapanka ladopuranpi iskaykama, chay patapin ruphachina sacrificiopaq uywakunatapas, hucha pampachaypaq haywana uywakunatapas, kutichipuna ofrenda uywakunatapas nak'aqku. 40Punku haykuna wasiman seqana gradas qayllapipas kallasqapunitaq iskay mesakuna sapanka ladonpi. 41Chhaynaqa pusaq mesan kasqa, tawa mesa punku haykuna wasi ukhupi, tawataq seqana gradas qayllapi. Chaykuna patapitaq uywakunata nak'aqku. 42Ruphachinapaq nak'asqakuna maqchinaqa tawa mesakunan kasqa. Chay mesakunaqa rumi horqona rumimanta thupaspa ruwasqan kasqa, chaykunan kasqa wask'anmanpas anchonmanpas qanchis chunka phisqayoq centimetrokama, sayayninmantaq phisqa chunka centimetroyoq. Chay patamanmi churakuq imakunawanchus uywa nak'anakunata, 43churallaqkupunitaq aychakunatapas. Chay wasi muyuriq ukhupitaq huk t'aqlla sayayniyoq ganchokuna kasqa. 44Pusaykullawarqantaqmi ukhu patioman, chaypitaq iskay wasikunata rikurqani, hukkaqmi wichay lado punku k'uchupi uray qhawantin kasqa, hukkaqtaqmi uray lado punku k'uchupi wichay qhawantin kasqa. 45Runataq niwarqan: Uray qhawantin kashaq wasin Dios yupaychana wasipi kamachi ruwaq sacerdotekunapaq, 46wichay qhawaq wasitaqmi altarpi haywaq sacerdotekunapaq. Chay runakunaqa Sadocpa mirayninkunan, chay Leví runakunallapunitaqmi Señor Diospa ñawpaqenpiqa serviyta atinku, nispa. 47Chaymantapas runaqa ukhu patiota tupullarqantaq, hinan sapa ladonpas phisqa chunka metrokama kasqa, tawantin k'uchun. Altartaq Dios yupaychana wasiq ñawpaqenpi kasqa. 48Runaqa Dios yupaychana wasiman pusallawarqantaq, hinaspan chay punku haykuna wasita tupullarqantaq, haykunaq anchonmi qanchis metro hina kasqa punkuq sapa ladonpa perqantaq esquinakama huk metro kuskannin hina kasqa, perqaq rakhunñataq iskay metro kuskannin hina kasqa. 49Punku haykuna wasi ukhutaq chunka metro hina anchoyoq kasqa, wask'anmantaq soqta metro hina. Chayman seqanataq chunka gradasniyoq kasqa. Haykunaq sapa ladonpitaq huk tusakama kasqa.
Copyright
Learn More


text:
Chaski
Chaski icha Kurriyu (kastilla simipi: correo, inlish simipi: mail, post, huk iwrupa rimaykunapi: posta) nisqaqa ima willaykunata, chaski qillqakunata, q'ipikunata wantukunapaq, kachaqmanta chaskiman apamunapaq runa llikam. Chaskiqa qallariyninpi mama llaqtap iman kaptinpas, huk mama llaqtakunapi akuna qallarikuyman qurqan.
Kaymi mama llaqtap chaskinpa ruranankuna:
- Chaski qillqa apay
- Q'ipi apay
- Karu qillqay (telégrafo)
- Karu rimay (teléfono)
Kunan pachaqa anchata willanakunchik internet nisqantam, e-chaskiwanmi, manañam mama llaqtap chaskinwanchu.


text:
1Diospa teqsichasqan llaqtaqa ch'uya orqokuna patapin kashan. 2Señor Diosqa Sión llaqtatan munakun Jacobpa llapa llaqtanmantapas aswantaraq. 3Diospa llaqtan, uyariy qanmanta munay saminchakuna rimasqankuta. 4Reqsiwaqniy suyukunan kaykuna: Egipto, Babilonia, Filistea, Tiro, Etiopía ima. Paykunamantan willakusaq: Llapallankun Sionpi nacerqanku, nispa. 5Sión llaqtamantan ninqaku: Kaypas chaypas, chaypin nacerqan, nispa, kikin Ancha Hatun Diosmi Sionta allinta sayachinqa. 6Señor Diosmi suti qelqapi qelqaspa llaqtakunaq sutinta qelqan: Kaymi Sionpi nacerqan, nispa. 7Takiqkunapas tusuqkunapas rimarinku: Llapa samiykun Sionmanta paqarimun, nispa.
Copyright
Learn More


text:
1Cunanga huauquiguna, Señor Jesucristo shamucpi ñucanchi paihuan pariu tandarinata yuyarichi. Ñáa maican runaguna rimanaungami Señor Jesus shamuiga pasashcami nisha. Maicangunaga Pablo chasnami nira, Pablo chasnami quillcara nisha rimaunguna. Chasna rimagllaita ama manzharinguichu, ama turbaringuichichu. 3Paiguna imatas rimasha ama cangunata umanauchun. Señor Jesus chara mana ricuriugllaita runaguna Diosta yapa piñasha pai munashcata mana ranata munasha yapa cuntar tucungaunami. Chasnallata tucui mandashcagunata mana uyac, jiridsata rauc amuga ricuringami. Paiga supaihua runa man, ucupachama cachaitucuna runa man. 4Chi runami Diostas, tucui alabashcagunatahuas piñasha jarcanga. Diosta alabana randimanda ñucallata yuyarisha balichihuai nishami rimangami. Chasna rimasha Diospa alabana huasibi tiyaringami ñucaga Dios mani nisha. 5Cungarishcanguichichu ñuca cangunahuan tiyaushcaibi tucui caigunata rimasha yachachiurani. 6Chi runa ricurina punzhagama paita jarcaucta yachanguichimi. 7Cunanllata ima mandashcata mana uyac runaguna yapa jiridsata pacalla ranaun. Chasna agllaita paita cunan jarcariaucta anchuchicpiga ricuringami. 8Chi jarcaucta anchuchishcahuashaga, chi yapa jiridsata rauc amuga ricurimungami. Ricuric tiyagllaita Señor Jesus shamusha paihua samaihuanmi chi runata binsingami, paihua punzhaglla ushaihuan huanchisha chingachingami. 9Paita binsina uras chara mana pactachigllaita chi ima mandashcagunatas mana uyasha jiridsata rauc runaga Satanaspa umachina ushaihuanmi shamunga. Yapa ushaihuan pihuas mana rashcagunatas manzhanayacta rasha ricuchingami runagunata umasha binsisha nisha. 10Chasnallata tucui ima tunu mana aligunata rasha ucupachama riuc runagunata umangami. Paiguna Jesusmanda sirtu shimita mana quirinata munanaunzhu quishpichishca tucungahua. 11Chiraicu paiguna chasna mana munanaupi Dios lugarta cun paiguna shuc jatun umana llullashcata quirinauchun nisha. 12Chasna asha Jesus sirtu quishpichic ashcata mana quirisha, randi jucha ranata yapa gustasha Diospacpi ali caudsayachishca taripaitucungaunami. 13Chasna tucucpis huauquiguna, Señor Jesusca cangunata llaquinmi. Callari urasmandapacha Yaya Dios cangunata japira canguna Jesusmanda sirtu shimita quiriccuna tucungahua, canguna paihua Samai ushaihuan jucha illac sumac tucungahua japira. Chiraicu ñucanchi tucui uras cangunamanda Diosta pagrachu nisha rimana manchi. 14Canguna ñucanchi Jesus quishpichinmi nisha camachishcata uyasha Yaya Dios cayashcata pactachiranguichi. Pai cangunata cayasha japirami ñucanchihua Señor Jesucristo pariu paicuinta sumac tucuchun nisha. 15Chasna acpi huauquiguna, ama manzharisha sinzhi aichi. Ñáucanchi sirtu yachachishcata ima saquisha catinguichi, ñucanchi camachishcatas, quillcasha yachachishcatahuas pacta yuyarisha catichi. 16Ñáucanchihua Señor Jesucristollata, Yaya Diospas ñucanchita llaquic ashami ñucanchita huiñaigama ali yuyaita cura ñucanchi imatas ahuantangahua, pai rangaraushcatas chapangahua. Pai llaquishcamandami chasna ñucanchima cushca. 17Chasna cushcamanda Yaya Dios cangunata ahuantachisha sinzhiyachichun nisha tapunchi canguna ima aligunatas rangahua, alita rimangahua yuyaita cuchun nisha mañaunchi.
Copyright
Learn More


text:
1Chaypitam chrarärin chay gochra chimpan Gadara ninganman. 2Jinarcurmi nä büquipita Jesús yargoyaptilan panteonpita yargor chraramun lutan espiritupa munayninchru cayag runa. Chay runaga yachranag panteoncunalachrümi. 3Paytaga manash pisi cadenawan watarächiyta atipagchu. 4Achca cutish watapäcura cadenacunawan maquintas chraquintas. Jinarcayaptinsi tipiypash usharug cadenacunataga. Chauraga nä manash pisi chay runata imanaytas atiparachu. 5Nätan chay runaga pagaspas junagpas gapachracuyarshi purig, gotucunapas panteoncunapas rumicunawan chancacuyar. 6Chaura Jesusta carupita ricapururga piryay piryarmi chraramun. Jinarcurmi, Jesuspa naupanman gongorpacuyun, 7gapachracuypanuy cay niyar: “¿Imanarayanquitag nogawan, jana pachachru cayag Diospa-mayin Jesús? Diospa naupanchrümi manacuyag amar cunchuchimaychu”. 8Chaynuypa lutan espirituga rimara, “Cay runapita yargoy” Jesús nä nisha captinmi. 9Chaura Jesusga “¿Imatag jutiqui?” nirmi tapurun. Chaura lutan espirituga nirunmi: “Nogapa jutïga ‘Chraninmi sogta warangapita mascasca’ capäcuptï”. 10Nircurga Jesustam manacurun alisca, chay Gadarapita mana jucläman gargonanpag. 11Chauraga cayara achca cuchicunam micurcayar chay carcayangan tunapa. 12Jinarcurmi chay lutan espiritucunaga manacarärin cay nir: “Wac cuchicunaman yaycapäcunäpag niyärimay”. 13Chaura Jesús “Äri” niruptinga, chay lutan espiritucunaga runapita yargorcur cuchicunamanmi yaycarärin. Chay cuchicuna capäcura ishcay waranganuymi. Jinarcurmi löcu ricacarärir waraupa jegarparärin gochraman. Chaychrümi shengaypa wanurärin lapan. 14Chaynuypa cuchicuna wanuräriptinga, cuchi michig runacunaga manchacasham gueshpicurcan, pitas maytas willapacurcayar marcacama. Chaura runacunaga juclam aywarärimun ricag. 15Nä Jesús cayanganman chrarärirga lutan espiritucuna chay löcuchingan runataga tarirärin nä fisyun chrämushatam, jinaman jacusha tayayagtam. Chaynuyta ricarur runacunaga aliscam manchacarärin. 16Nätan chay aywamusha runacunataga, chay ricagcunam willaparärin, chay runapita imanuypa lutan espiritucuna yargongantas jinaman cuchicunapitas. 17Chaypitam chay runacunaga Jesusta cay nirärin: “Cay marcäcunapitanar jucläta aywacuy”. 18Chaura Jesús nä “Äri” nir büquiman jegayaptinmi, chay cuticächingan runaga “Aywashunnar nogawansi” nirun. 19Niptin Jesusga manam munarachu. Antis cay nirunmi: “Wayiquita castaycunaman aywacuy. Paycunata willapämuy lapanta Munayniyog Dios alisca cuyapäshurlay munayninwan lutan espiritucunata gampita yargonganta”. 20Niptin chay runaga aywacunmi. Chaypitam galayurun willapacuyta Decápolis ningan marcacunapa Jesús paypita lutan espiritucunata gargonganta. Nätan mayagcunaga lapansi mayacasha niragmi ricacarärira. 21Chaypitam caylä chimpaman nä büquiwan Jesús cutiramuptinga, paycagman chranin runacuna gotucarärimun, nätan payga nä cayara gochra manyanchrümi. 22Chaymanmi chraramun Jairo jutiyog runa. Payga cara Israel castacuna gotucurcänan wayichru mandagcuna castam. Jinarcurmi chay runaga Jesusta ricaparurga naupanman aywarcur gongorpacuyun. 23Chaypitam manacura alisca cay nir: “Wariwamrämi nä wanunayan. Aywaläshunnar yatayuruptiqui cuticarurga cawanangam”. 24Chaura Jesusga aywacun Jairowanmi. Chay aywaptinmi chranin runacuna guepanta aywapäcura chumi chumi. 25Chay runacunachrümi aywanag juc gueshyag warmis. Payga nä gueshyanag chrunca ishcayniyog watam yawar apaywan. 26Chay gueshyawan mana ali carshi, achca jampicugcunachru purira jampichicuyta. Jinayälarshi lapan ima-aygantas usharura. Nätan manash maygalansi cuticächirachüga, antis waranpa waranpash masta chruracayara. 27Payga aywaramunag Jesuspita rimagta mayarshi. Jinarcurshi Jesuspa guepanman yaycura runacuna chraupinpa, Jesuspa jacunta yatayunanpag, 28shongolanchru cay niyar: “Jacunta tupayularsi cuticäshagmi” nir. 29Chay ningannuylash yatayuruptinga chayüra yawarga illacarura. Chauraga chaylash mayacurun nä cuticasha cayanganta. 30Chayüram Jesussi tantiarun munayninwan juc runa cuticächinganta. Jinarcurmi runacunaman muyurcamurga tapurun: “¿Pitag jacüta tuparaman?” nir. 31Niptinmi discïpuluncunaga cay nirärin: “Chumi chumi aywayashachu, ‘¿Pitag tuparaman?’ niyanqui”. 32Chaura Jesusga chay muyurigninchru cayag runacunatam rircapayta galacuyun pi tupangantas musyananpag. 33Chaura warmiga cuticasha canganta nä musyarga, manchacasham chucchucyayar, Jesuspa naupanman gongorpacuyur willacurun tupayular cuticanganta. 34Chaura Jesusga nirunmi: “Wamralä, cuticäshagmi nir yupachicamarmi cuticarunqui. Chaura cananga aywacuy cushisha”. 35Chay niyaptilanmi Jairopa wayinpita cachramushacuna chrarärimun cay nir: “Yangam pushayanqui yachrachigtaga. Wamrayga nämi wanurun”. 36Chay nigta mayarurmi Jesusga Jairota cay nin: “Ama manchacaychu. Yupayla yupachicamayga”. 37Chaura Jesusga Jairopa wayinta aywarga pusharicura Pedrotam, nätan ishcay wauguelatam Jacobotawan Juanta. Chaypitacagtaga manam munarachu pi aywanantas. 38Nä Jairopa wayinman chrarurga, tarirun wamra wanushapita gapachracuypa äyay äyar wagarcayagtam. 39Chaura Jesusga wayiman yaycurcurmi cay nirun: “¿Imanirtag chaynuypa wagarcayanqui? Wamraga punucashalam cayan. Manam wanushachu”. 40Niptinmi runacunaga asiparärin. Chaura Jesusga wayipitam gargorun lapanta. Chaypitam yaycurun chay wanusha wamra cayanganman quima discïpuluncunalawan, jinaman wamrapa taytanwan mamanwan. 41Chauraga wamrapa maquinta chariyurmi arameo rimaychru cay nin: “Talita, cumi”. (‘Talita, cumi’ ninanga ‘Wamra, ¡sharcuy!’ ninanmi.) 42Niptin wamraga chayüram sharcurcur puriyta galacuyun. Chay wamra cara chrunca ishcayniyog watayogmi. Chaura chaynuy ruragta ricarärir runacunaga mayacasha niragmi ricacarärin. 43Chaypitam Jesusga chruncay chruncay nira mana pitas willapacurcänanpag, jinamanmi nira wamrata micuyta garapäcunanpag.
Copyright
Learn More


text:
1Samarikuna p'unchaypi Jesús mikhoj yaykorqa uj kamachej fariseojpaman, wakin fariseostaj Payta wateqasharqanku. 2Chaypitaj uj runa kasharqa Jesuspa ñawpaqempi, yaku punkiy onqoywan. 3Chantá Jesús parlarqa leymanta yachachejkunaman, fariseosman ima. Payqa taporqa: Atikunmanchu sanoyachina samarikuna p'unchaypi? nispa. 4Paykunatajrí ch'inlla karqanku. Chantá Jesusqa chay onqosqa runata makinmanta jap'ispa, payta sanoyacherqa, chaymantataj kachaporqa. 5Paykunamantaj nerqa: Mayqenniykichejtaj qankunamanta, wawan, chayrí wakan pujyuman urmaykojtin, manachu chay ratopacha orqhonman, samarikuna p'unchay kajtimpis? nispa. 6Paykunataj mana kutichiyta aterqankuchu chay nisqanman. 7Jesús qhawasharqa imaynatachus casamientoman wajyarisqas ajllarakusqankuta, maypichus sumaj runas tiyanku, chay tiyanasta. Jinapi paykunaman yachacherqa kay rijch'anachinata: 8Casamientoman wajyarisqa kaspaqa, ama ñawpajpi tiyaykuychu; pajtataj wajpis qanmanta aswan sumaj runa wajyarisqallataj kanman. 9Chantá pichus iskayniykichejta wajyarejtaj nisunkiman: Chay tiyanata payman qoy, nispa. Qantaj p'enqayta qhepanejman tiyaj riwaj. 10Chayrayku wajyarisqa kaspaqa, qhepanejpi tiyaykuy, wajyasojniyki jamuspa, nisunampaj: Kawsaqéy, aswan ñawpajpi tiyakamuy, nispa. Ajinapeqa allimpi rikhurinki tukuy qanwan khuska wajyarisqaspa ñawpaqempi. 11Pillapis jatunchakojqa k'umuykuchisqa kanqa, k'umuykukojtajrí jatunchasqa kanqa, nispa nerqa Jesusqa. 12Wajyarejmampis Jesús nillarqataj: Jayk'ajllapis almuerzota, chayrí cenata wayk'uchispaqa, ama wajyakunkichu kawsaqesniykita, nitaj wawqesniykita, nitaj ayllusniykita, nitaj qhapaj llajta masisniykitapis. Paykuna kikillantataj kutichipusunkuman, chayllataj kanman t'inkaykeqa. 13Jatun mikhuyta wayk'uchispaqa, wajyakuy wajchasta, ñuk'usta, cojosta, ciegosta ima. 14Chaywanqa aswan kusikuyniyoj kanki, imaraykuchus paykunaqa mana kutichipusuyta atenqankuchu; cheqan runaspa kawsarimpuynillampi t'inkaykita jap'ikapunki. 15Chayta uyarispa, mesaman tiyaykojkunamanta ujnin kaj nerqa Jesusman: Kusikuyniyojmin kanqa Diospa reinompi mikhojqa, nispa. 16Jesustajrí kuticherqa: Uj runa wakichisqa manchay jatun mikhuyta, ashkha runastataj wajyarikusqa. 17Mikhunankuña kashajtintaj, ujnin kamachinta kachasqa wajyasqasninman willamojta: Jamullaychejña usqhayta, imaraykuchus tukuy ima sumaj wakisqaña, nichispa. 18Chaywampis tukuyninku, ujmanta uj, mana riyta munaspa, achakista churayta qallarisqanku. Ñawpaj kajqa nisqa: Noqaqa kunallan jallp'ata rantikuni; rinay tiyan watukoj. Ama jinachu kay, saqerillaway rejta ari, nispa. 19Qhepan kajtaj nisqa: Phishqa yunta rantisqayta llank'arichimunayraj tiyan; manaraj riyta aterqoymanchu, nispa. 20Chay ujnintaj nillasqataj: Kunallanraj casarakuni; chaynejta mana jamuyta atinichu noqaqa, nispa. 21Chantá chay kamacheqa kutimuspa, chay tukuyta patronninman willasqa. Phiñakuspataj, payqa kamachinman nisqa: Riy usqhayta kay llajtaj plazasninta, callesninta ima, pusaramuytaj tukuy wajchasta, ñuk'usta, ciegosta, cojosta ima, nispa. 22Kamachitaj kutimuytawan, nisqa: Patrón, nisqaykiman jina ruwani; chaywampis mesapi kanraj campo, nispa. 23Chantataj patronqa nisqa: Jina kajtenqa, riy tukuy chaki ñankunaman, jatun ñankunaman ima, usqhay usqhaytataj pusaramuy wajkunata, wasiy junt'a kanampaj. 24Noqaqa niykichej: Ñawpaj wajyarikusqasniymantaqa mana mikhonqankuchu mikhunaymanta. 25Ashkha runas Paypa qhepanta rishajtinku, Jesusqa paykunaman kutirispa, nerqa: 26Mana pipis yachachisqay kayta atinmanchu manachus Noqata astawampuni munakuwanman tatanmanta, mamanmanta, wawasninmanta wawqesninmanta, panasninmanta, kikin kawsayninmantapis nisqaqa. 27Manachus cruzninta apaspa qhepayta jamonqa chayqa, mana yachachisqay kayta atinchu. 28Sichus mayqennillaykichejpis uj torreta ruwayta munanman chayqa, manachu tiyaykukuspa ñawpajta qhawarinman, qolqen kapunchus manachus, chayta, torreta tukuychanampaj? 29Cimientota churaspaña, manachus tukuychayta atinman chayqa, tukuy rikojkuna asipayankuman: 30Kay runaqa torreta qallariyta yachasqa, tukuychaytarí mana atisqachu, nispa. 31Jinallatataj, pi reypis wañuchinaku maqanakuman waj reywan yaykunampajqa, manachu qhawarikunraj, atenqachus manachus tinkuyta chunka waranqallawan kaspa, chay ujnintaj iskay chunka waranqawan jamushajtin? 32Mana tinkuyta atispataj, karullapiraj chay ujnin kashajtin, kachaswan parlapayachin allinyakapunampaj. 33Jinata ari, qankunamanta pillapis tukuy tiyapusqanta mana saqejqa mana yachachisqay kayta atinchu. 34Kacheqa sumaj; q'aymayanmantajchus chayqa, ni imapaj walejñachu. 35Mana allinñachu jallp'apajqa, nitaj wanupajpis, manachayqa wijch'unallapajña. Pillapis ninriyojqa uyarichun.
Copyright
Learn More


text:
Manuel Avila
Manuel Avila Camacho sutiyuq runaqa (* 24 ñiqin aymuray killapi 1897 watapi paqarisqa Teziutlán llaqtapi – † 13 ñiqin kantaray killapi 1955 watapi wañusqa Huixquilucan llaqtapi) mishikunapas Awqaq pusaq wan pulitiku qarqan.
1940 watamanta 1946 watakama Mishiku mama llaqta Umalliq.
Tayta:Manuel Ávila Castillo ; Mama: Eufrosina Camacho Bello .
Warmi: Soledad Orozco
Churinkuna: .
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Manuel Avila.


text:
1- 2Kusala munashay Timoteo, nuqa Pablo Amitunchik Jesucristupa apustulninmi kay kartata iskribishuni. Chaqa chaynu apustul kanaypaqqami washamaqninchik Tayta Dyus Wamran Jesucristuwan akramaran. Chaqa Wamranpimi kusalata kunfyakanchikllapa washamaqninchikllapa nir. Chaymi ashwan Jesucristupaq yach'achikutiy kriyishaykirayku, qamqa chiqap wamray kanki. Chayraykumi Taytanchik Dyusta, chaynulla Amitunchik Jesucristutapis, mañakuni kusata llakipar tukuy imapi yanapashutin kusala shumaqta kawsanaykipaq nir. 3Kriyiq masiy Timoteo, unaymi nuqa Macedonia lugarman rinaypaqna karqa, E'feso pwiblupi kidanaykipaq rugashutiy kidarayki. Chaynulla kananpis qashan rugashuni chayllapi kidar, chay wakin runakuna mana allinta yach'achikuqkunata nanaq nanaq willatki, amana chaynu yach'achikunanllapapaq. 4Chaynullami willankipis amana yanqalla mana sirbiq kwintukunata yach'achikur, chaynulla chay unay rukunchikllapakunaqa ima ayllumantami karan nir yach'achikur kawsananllapapaqqa. Chaqa chaynu yach'achikuyashanllapaqa imanumi Taytanchik Dyusqa munamanchik nir intrakar, allita kriyinapaqqa mana yanapamanchikllapachu. Ashwanmi chayqa sirbin ukninchikwan ukninchikwan willanachimanallapalapaq. 5Chaynuqami nishuni yach'achikunaykipaq allita Dyusninchikpi kriyir, mana ima mana allinta rurar imachu kusa allinla yarpuyniyjun ima kar ukninchikllapa ukninchikllapa llakipanakurna kawsanallapapaq. 6Piru wakinkunaqami chaynu ukninllapa ukninllapa llakipanakur ima kawsananmantaqa limpu pantar chiqanchakashallapa. Chaymi ashwan yanqalla mana sirbiq imakunalapaqna paynin paynin willanakur ima kawsanllapa. 7Chaqa paykunaqami Moise's mantakushankunapaq kusata intrakaq, kusata yach'ar yach'achikuq yupay tukunllapa. Chaynullami kusala chiqapta rimaq yupay tukunllapa, michka paykunalla chay rimayashanpaq imatami niyani nir mana intrakaq karmapis. 8Allita yach'ashanchikllapanu Dyus nitin, Moise's mantakushankunaqami pay nishannulla allita kumplishaqa kusala allin. 9Chaymi allita yarpushunllapa: Mantakuykunaqa manami allinkunalata rurar kawsaqkunata kastigananpaqchu. Ashwanmi tukuyla chay mana allinta ruraqkunata kastigananpaq. Chaymi mayqanpis llallin mana allinta ruraqta, mana kasukuqkunata, uchakuqkunata, Dyusta mana kasuqkunata ima kastigananpaq. Chaynullami kastiganpis taytanta, mamanta wanuchiqkunata, chaynulla tukuyla wanuchikuqkunata ima. 10- 11Chaynullapis chay mantakuykunaqa kastigan chay masayjunkuna ukwan ukwan punuqkunata, mana masayjun kaqkunapis pakaplla punuqkunata, ullqupura punuqkunata, mayqanpis warmita, runata suwakur rantikuqkunata, llullakuqkunata, allinlatana rimananpaq jurar qashan llullakuqkunata ima. Chaymi ashwan allita intrakashaqa, kusala shumaq Taytanchik Dyus, Jesucristupaq yach'achikunaypaq nimashanmanta, ukman mana allinta yach'achikuqkunata imami chay mantakuykunaqa kastiganqa. 12Chaymi kananqa Amitunchik Jesucristuta kusalata payji nini. Chaqa payqami, nuqaqashi allita kriyini nir yach'ar kusalata jwirsayta qur ima yanapamasha imuraspis paylapaqna yach'achikunaypaq. 13Piru allita yarpushunllapa, imanutaq Tayta Dyusqa kusala llakipakuq nir. Chaqa imanutaq nuqamaqa unayqa Jesucristupa kuntran kusala mana allinta rimar, paypi kriyiqkunata mana allinta ruranaypaq ikinpi purir kusalata jurapaq ima kani. Chaqa chay tyimpuqami Jesucristupi mana kriyiq kashayrayku mana yach'araychu imatami rurayani nirmapis. 14Piru chaynu pantar ima kusala mana allinta rurasha katiymapismi, Amitunchik Jesucristo kusala ukmanta llakipamaran. Chaynami chaynu llakipamarqa kusalata yanapamaran allita paylapina kriyir, paypaq, chaynulla ukniykunapaq llakir ima maydiyapis kawsanaypaq. 15Chaymi allita intrakar kriyiyllapa. Chaqa kay nishuyanillapa chayqami chiqap, manami llulla imachu. Chaymi nishaykillapa: Jesucristumi kay pachaman shamuran uchanchikllaparayku tukuy tyimpu wanunallapapaqna kayashanchikmanta tukuyta washamanallapapaq. Piru wakinkunamantaqami, nuqa kusala uchayjunqa karay Dyusninchikpa naypanpiqa. 16Nataq Taytanchik Dyusqami kusala ukman llakipakuq kar, mana qunqamar imachu llakipar washamasha. Chaynu llakipamashanwanqami allita intrachimanchikllapa imanutaq kusala uchayjun kashallapamapis llakipamanchikllapa nir. Chaymi ashwan tukuyla allita intrakar Jesucristulapina kriyir, pay munashannulana kawsashunllapa, paywan tukuy tyimpupaqna kawsanallapapaq. 17Chayraykumi, Taytanchik Dyustaqa tukuy tyimpulana alabashunllapa: "Payqami kusala allin, kusala puytiq" nir. Chaqa payqami tukuy tyimpupaq mantakun, mana wanunlamapischu, chaynulla manami mayqanlapis paytaqa rikashalamapischu. Chaqa paylami Dyusninchikllapaqa. ¡Chaynumi kanqa! 18Kusala munashay wamray Timoteo, tukuy imata ruranaykipaq kanan willashuyani chaytaqami allita kriyishaykinulla, kusa allinlata yarpur ima karanlata ruranki. Chaqa Dyusninchikmi unaylla paypa kaqninkunata intrachitin qampaq kaynu niq: "Qamqashi Dyusninchiklata sirbiyanki kanqa" nir. Chaymi kananqa Amitunchik nishannu rurar shachinakurqami, kusala allin suldadunna kayanki kanqa. 19- 20Chaynu Dyusninchikpa kusa allinla suldadun kashaykiraykumi mana mayqanpis qampaqqa mana allinta rimanqallapamapischu. Chaqa wakinkunamaqami Dyusninchik nishanta mana kwintacharnachu, ashwan chiqanchakashallapa paymantaqa. Chaynullami chay ukninchikkuna Himeneuwan, Alejandrupis tukushallapa. Chaymi paykunataqa kriyiqkunamanta chiqanchar, Satanaspa makinpina dijasha kani, kusalata qischakar ima kwintata qukar, amana Dyusninchikpa kuntranta rimananllapapaqnachu.
Copyright
Learn More


text:
1Señor Diosmi Moisesta Aarontawan nirqan: 2–Leví ayllu Cohatpa miraynin runakunata yupaychis ayllunkuman hina, familiankuman hina. 3Ñoqawan Tupana Karpapi llank'ay atiq qharikunata yupankichis kinsa chunka watayoqmanta phisqa chunka watayoqkama. 4Cohatpa mirayninkunan Ch'uya Cheqaspi kaqkunata waqaychaypi llank'anqaku. 5Israel runakuna huk cheqasman astakuspa puririqtinmi, Aaronqa churinkunapiwan karpapi Ch'uyay-Ch'uya Cheqasta t'aqaq cortinata horqonqaku, hinaspa chay cortinawan rimanakuy arcata qatanqaku. 6Chay patamantaq llamp'uy-llamp'u qarakunata churanqaku, hinaspa sani-puka awasqawan qataykuspa wantuna k'aspikunata churanqaku. 7Hinallataq ñawpaqeypi t'anta churana mesatapas sani-puka awasqawan qatanqaku, hinaspataq chay pataman churanqaku p'ukukunata, pocillokunata, vasokunata, hich'aykuna vino ofrendapaq p'uyñukunata, mesaman tukuy tiempo churana t'antatawan. 8Llapan chaykuna patamanmi rawraq-puka awasqawan qatanqaku, hinaspa llamp'uy-llamp'u qarawan pakaykuspa wantuna k'aspinkunata churanqaku. 9Chaymantataq huk sani-puka awasqawan qatanqaku candelerota, lamparachakunata, pábilo allichanakunata, uspha p'ukukunata, aceite churana llapan p'uyñukunatawan. 10Llapan chaykunatan llamp'uy-llamp'u qarakunawan p'istunqaku, hinaspa wantuna k'aspi pataman churanqaku apanapaq. 11Qori altar patamanpas sani-puka awasqata mast'anqaku, chay patamantaq llamp'uy-llamp'u qarakunawan p'istunqaku, hinaspa wantuna k'aspikunata churanqaku. 12Chaymanmi Ch'uya Cheqaspi kaq llapan serviciokunata huñunqaku, hinaspa sani-puka awasqapi p'istuspa llamp'uy-llamp'u qarakunawan p'istunqaku, chaytataq wantuna k'aspi pataman apanapaq churanqaku. 13Altarpi kaq usphata wiratawan pichanqaku, hinaspa altarta sani-puka awasqawan qatanqaku. 14Chay patamantaq churanqaku altarpi haywanapaq kaq serviciokunata: –Sansa churanakunata, trinchekunata, lampakunata, puruñakunatawan. Llapan chaykunatan llamp'uy-llamp'u qarakunawan qatanqaku, hinaspa wantuna k'aspikunata churanqaku apanapaq. 15Yupaychanapaq t'aqasqa hayk'an kaqta llapan serviciokunatawan Aaronqa churinkunapiwan qatayta tukuqtinkun, llapa runakuna puririnanpaq hina kashaqtinkun, Cohatpa mirayninkuna rinqaku tukuy chaykunata apanankupaq. Ichaqa manan ch'uya kaqkunataqa llamiykunqakuchu, ama wañunankupaq. Ñoqawan Tupana Karpapi tukuy kaqkunataqa paykunan astanqaku. 16Sacerdote Aaronpa churin Eleazartaq makilla qhawanqa candeleroq aceitenta, sumaq q'apaq inciensota, sapa p'unchay haywana ruru ofrendakunata, hawina aceiteta ima. Hinallataq paypa cuentanpi kanqa Ñoqawan Tupana Karpa, chaypi tukuy kaqkuna, llapan ch'uya kaqkuna, serviciokuna ima, nispa. 17Señor Diosmi Moisesta Aarontawan nirqan: 18–Aman Cohatpa ayllunta Leví ayllukuna ukhumanta ch'usaqyachinkichischu. 19Ch'uya kaqkunaman qayllaykuspaqa wañunkumanmi, chhaynaqa, ama wañunankupaq kay hinata ruwankichis: –Ch'uya Cheqasman haykuspanmi Aaronqa churinkunapiwan Cohat ayllu runakunaman willanqa imatachus llank'anankuta, imatachus apanankutapas. 20Paykunaqa manan ch'uya kaqkunata rikunankuchu, mana chayqa, wañunkumanmi, nispa. 21Señor Diosmi Moisesta nirqan: 22–Gersonpa miraynintapas yupallaytaq ayllunkuman hina familiankuman hina, 23Ñoqawan Tupana Karpapi llank'ay atiq qharikunata yupay kinsa chunka watayoqmanta phisqa chunka watayoqkama. 24Paykunan kaykunata apaspa llank'anqaku: 25–Karpata, karpa cortinakunata, karpaq patan qatasqa llamp'uy-llamp'u qarakunata, karpa punku cortinata, 26karpa kancha muyuriq cortinakunata, karpa kancha punku cortinata, hap'ichina waskhakunata, hayk'an kaq serviciokunata, herramientakunatawan. 27Aaronmi churinkunapiwan Gersonpa mirayninkunata kamachinqa llank'ananku kaqkunapi astananku kaqkunapiwan. Paykunamanqa qanmi imatachus apanankuta sut'ita rikuchinki. 28Chaykunan Ñoqawan Tupana Karpapi Gersonpa miraynin ayllukunaq llank'anan kanqa, kamachiqninkutaq Aaronpa churin Itamar kanqa. 29Merariq mirayninkunatapas yupallaytaq ayllunkuman hina familiankuman hina. 30Ñoqawan Tupana Karpapi llank'ay atiq qharikunata yupay kinsa chunka watayoqmanta phisqa chunka watayoqkama. 31Karpapi llank'anankupas astanankupas kaykunan kanqa: –Karpa marcokuna, sayaq k'aspikuna, suskhuq k'aspikuna, k'aspipaq sayanakuna, 32karpa kancha muyuriq sayaq k'aspikuna, k'aspipaq sayanakuna, takarpukuna, waskhakuna, hayk'an kaq serviciokuna, herramientakuna ima. Qantaq sapankaman sut'ita rikuchinki imakunatachus apanankuta. 33Chaykunan Ñoqawan Tupana Karpapi Merariq miraynin ayllukunaq llank'anan kanqa, kamachiqninkutaq Aaronpa churin Itamar kanqa, nispa. 34Chaymi Moisesqa Aaronpiwan llaqta umallikunapiwan Cohatpa mirayninta ayllunkuman hina familiankuman hina yuparqanku. 35Hinan Dioswan Tupana Karpapi llank'ay atiq qharikuna kinsa chunka watayoqmanta phisqa chunka watayoqkama 36iskay waranqa qanchis pachak phisqa chunka karqan. 37Cohatpa mirayninkunan chay chhika karqan, Señor Diospa Moisesta kamachisqanman hina Moisespiwan Aaronpiwan paykunata yupaqtinku. 38Gersonpa mirayninmi ayllunkuman hina familiankuman hina yupasqa karqan. 39Dioswan Tupana Karpapi llank'ay atiq qharikunataq kinsa chunka watayoqmanta phisqa chunka watayoqkama 40iskay waranqa soqta pachak kinsa chunka karqan. 41Gersonpa mirayninkunan chay chhika karqan, Señor Diospa kamachisqanman hina Moisespiwan Aaronpiwan paykunata yupaqtinku. 42Merariq mirayninmi ayllunkuman hina familiankuman hina yupasqa karqan. 43Dioswan Tupana Karpapi llank'ay atiq qharikunataq kinsa chunka watayoqmanta phisqa chunka watayoqkama 44kinsa waranqa iskay pachak karqan. 45Merariq mirayninkunan chay chhika karqan Señor Diospa Moisesta kamachisqanman hina Moisespiwan Aaronpiwan paykunata yupaqtinku. 46Ahinatan llapan Leví ayllu runakunata ayllunkuman hina familiankuman hina yuparqanku Moisespiwan Aaronpiwan Israel umallikunapiwan. 47Dioswan Tupana Karpapi llank'ay atiq q'epiy atiq qharikuna kinsa chunka watayoqmanta phisqa chunka watayoqkama 48pusaq waranqa phisqa pachak pusaq chunka karqan. 49Chay runakunan yupasqa karqan Señor Diospa Moisesta kamachisqanman hina. Chaymantataq Moisesqa sapankaman imatachus llank'anankuta apanankutapas sut'ita rikuchirqan, Señor Dios payta kamachisqanman hina.
Copyright
Learn More


text:
1Gamcuna imapitapis rimanacorga ¿imanirtä quejanacog aywaycäyanqui autoridäcunaman? Saypa trucanga ¿imanirtä quiquiquipura arreglayanquisu? 2¿Manacu gamcuna musyayanqui Jesucristuta mana chasquicog runacunata juzganansipä Tayta Diosninsi churamänansipä cashganta? Sayno caycaptenga ¿imanirtä imapis captin quiquiquipura arreglayanquisu? 3¿Manacu musyayanqui angilcunatapis juzganansipä cashganta? Sayno canansipä caycaptenga ¿imanirtä arreglashwansu waugui-panicuna rimanacuyaptinpis? 4Sayno caycaptenga maygan wauguiwan o paniwanpis rimanacurcur ama aywayaysu Jesucristuta mana chasquicog autoridäcunamanga. 5¿Manacu gamcunacho pilapis can sayno rimanacuyaptiqui arreglayäshunayquipä? Quiquiquipura arreglayänayquipa trucanga pengaypämi autoridäcunaman gamcuna aywaycäyanqui quejanacuyänayquipä. 6Sayno rimanacorga mana alitami ruraycäyanqui. Nircurpis pengacuyänayquipa trucanga Jesucristuta mana chasquicog autoridämanrä aywaycäyanqui quejanacuyänayquipä. 7Autoridäcunacho quejacur gänayaptiquipis Tayta Diosta mana cäsucog runacuna jamuräyäshunquimi. Sayno caycaptenga rabianäsiyäshuptiquipis ¿imanirtä upälacuyanquisu? Suwapäyäshuptiquipis ¿imanirtä: “¿Imanäshätä? Jina apacusunpis” niyanquisu? 8Jesucristuta chasquicushgana caycarga ¿imanirtä gamcuna rabianäsinacur suwapänacur cawaycäyanqui? 9¿Manacu gamcuna musyayanqui jusalicur cawag runacunaga Tayta Diospa naupanman mana chäyänanpä cayashganta? Manami paypa naupanman chäyangasu chinërucuna, waynäcogcuna, ïdulucunaman yäracogcuna, adulteriucho cagcuna, olgupura warmiwanno punucogcuna, 10suwacogcuna, wachacashcuna, upyagcuna, washarimacuna y saqueapacogcunapis. Manami mayganpis sayno jusalicogcunaga Diospa naupanman chäyangasu. 11Gamcunapis waquinniquega naupata saynölami jusalicur cawayargayqui. Sayno caycäyaptiquimi Santu Espíritu tantyasiyäshushcanqui Jesucristuta chasquicuyänayquipä. Jesucristuta chasquicuyaptiquinami lapan jusayquicunata Tayta Diosninsi perdonayäshushcanqui paypa maquinchöna cawayänayquipä. 12Gamcuna nicäyanqui munashgayquita rurayänayquipä librina caycäyashgayquita. Niyashgayquino captinpis manami jusalicur cawayänayquipäsu libri caycäyanqui, sinöga Tayta Diosninsi munashganno cawayänayquipämi. 13Waquin runacuna niyan: “Wanur pachansita apacunansipä caycaptenga cawashgansiyag micushun upushun.” Waugui-panicuna, runacuna sayno niptinpis nogansega gloriacho cawanansipämi caycansi. Saynöpis manami prostitüta warmiwan puricunansipäsu Tayta Diosninsi cuerpunsita camamashcansi, sinöga pay munashganno cawanansipämi. 14Saynöpis manami say runacuna niyashganno ushacänalansipäsu caycansi, sinöga Jesucristuta Tayta Diosninsi cawarisimushgannölami nogansitapis cawarisimäshunpä. 15¿Manacu musyayanqui Jesucristuta chasquicur Tayta Diospa wamran caycashgansita? ¿Tayta Diospa wamran caycarsurä prostitüta warmiwan punucushun? ¡Wauguicuna, saytaga ama rurayaysu! 16¿Manacu gamcuna musyayanqui prostitüta warmiwan punorga juc casta carpis paywan say castalana caycashgayquita? Warmiwan punogcunapäga Tayta Diosninsipa palabranchöpis caynömi guelgaraycan: “Warminwan tarnami jäpa carpis paywan say castalana ricacun.” 17Say guelgaraycashgannölami Jesucristuta chasquicorga Jesucristuwan say castalana caycansi. Jesucristuwan say castala caycarga ¿imanöpatä prostitüta warmicunawan punucushwan? 18¿Manacu musyayanqui gamcunacho cananpä Santu Espirituta Tayta Diosninsi cachamushganta? Saynöpis ¿manacu musyayanqui Santu Espíritu tashgan templo caycäyashgayquita? Santu Espíritu tashgan templo caycarga majayquiwanno ama piwanpis lutala punucuyaysu. 20Tayta Diosninsi gamcunataga Jesucristupa yawarninwanmi rantiyäshushcanqui. Tayta Diosninsi rantiycäyäshuptiquinaga mana jusalicuypana cawayay.
Copyright
Learn More


text:
1Waugui-panicuna, cay pasachöga ascagmi puriycäyan lutan yachasicogcuna. Sayno caycaptenga pipis: “Diospa wilacogninmi caycä” nir chämuptin shumagrä tantyapäyay Diospa wilacognin cayashganta o mana cayashgantapis. 2Tayta Diospa wilacognincunaga criyiyan Jesucristoga Dios carpis rasunpaypa runa cashgantami. 3Lutan yachasicogcunami isanga Jesucristo Dios cashganta criyirpis criyiyansu Jesucristo runa cashganta. Sayno mana criyegcunaga Jesucristupa contranmi caycäyan. Jesucristupa contrancuna shayämunanpä cashganta musyashgayquinölami cananga say runacuna lutanta yachasir puriycäyan. 4Waugui-panicuna, gamcunaga Tayta Diospa wamrancuna carmi Santu Espirituta chasquicuyashcanqui. Santu Espiritoga Satanaspitapis más munayyogmi caycan. Saymi engañayäshunayquipä say lutan yachasicogcunata Satanás yanapaptinpis gamcunataga Santu Espíritu tantyasiyäshunqui mana chasquipäyänayquipä. 5Say lutan yachasicogcunaga Satanaspa munaynincho carmi pay yarpäsishgalanta yachasiyan. Saynöpis Satanaspa munaynincho cag runacunalami say lutan yachasicogcunata chasquipäyan. 6Nogacunaga Jesucristupa apostolnin carmi paypa wilacuyninta rasun caglata yachasiyä. Saymi pipis yachasishgäcunata chasquicogcunaga Tayta Diosninsita chasquicuyan. Pipis yachasishgäcunata mana chasquicogcunaga manami Tayta Diosninsita chasquicuyansu. Saynöpami musyansi maygan runa Tayta Diosninsita chasquicushganta o mana chasquicushgantapis. 7Waugui-panicuna, Tayta Diosninsega cuyacogmi caycan. Sayno caycaptenga pipis payta chasquicogcunaga cuyanacur cawayäsun. Cuyanacur cawagcunaga Tayta Diospa wamrancunami caycäyan. Chiquinacur cawagcunaga manami rasunpaypasu Tayta Diosninsita chasquicuyash. 9Cuyamashpansimi Tayta Diosninsi surin Jesucristuta cay pasaman cachamorgan. Paymi nogansi-raycu wanorgan imayyagpis gloriacho cushish cawanansipä. 10Manami Tayta Diosninsita cuyashgansipitasu surin Jesucristuta cachamorgan, sinöga cuyamashpansimi Jesucristuta cachamorgan cruzcho wanur jusansicunata perdonamänansipä. 11Waugui-panicuna, Tayta Diosninsi sayno cuyaycämashgaga nogansipis cuyanacur imaypis cawashun. 12Tayta Diosninsitaga manami pipis ricashgasu. Sayno captinpis cuyanacushgaga nogansiwanmi pay caycan. Nogansiwan carmi yanapaycämansi pay cuyacog cashganno nogansipis cuyacog canansipä. 13Tayta Diosninsi nogansiwan caycashganta y nogansipis paywan caycashgansita musyansi Santu Espirituta chasquicush carmi. 14Saynöpis quiquëcunami Diospa surin Jesucristo cay pasacho caycagta ricayashcä. Saymi Tayta Diosninsi payta cachamushganta may-saychöpis wilacuycäyä runacuna salvacuyänanpä. 15Pipis Jesucristo Tayta Diospa surin cashganta criyir payta chasquicorga Diosninsipa maquinchömi caycan. Saymi Diosninsi paywan caycan y paypis Diosninsiwanmi caycan. 16Tayta Diosninsega cuyacogmi caycan. Cuyacog captinmi payman yäracuycansi. Tayta Diosninsi cuyacog cashganno nogansipis cuyacog cashgaga nogansiwanmi pay caycan y nogansipis paywanmi caycansi. 17Saynöpami tantyansi Tayta Diosninsi cuyashgan wamran cashgansita. Sayta tantyarga ama yarpäshunsu juicio nalcho in ernuman gaycamänansipä cashganta. 18Saypa trucanga Tayta Diosninsi cuyamashpansi gloriamanmi pushamäshunpä. In ernuman gaycamänansipä cashganta yarparga manami tantyansiräsu Tayta Diosninsi cuyacog car perdonamashgansita. 19Tayta Diosninsi cuyaycämashgansita tantyaycarga nogansipis runa mayinsita cuyashun. 20Maygansipis: “Nogaga Tayta Diosta cuyämi” nicar runa mayinsita chiquerga lulacuycansimi. Runa mayinsitapis ricaycar mana cuyaycarga ¿imanöparä Tayta Diosta mana ricaycar cuyashwan? 21Jesucristupis caynömi nergan: “Tayta Diosta cuyarga runa mayintapis cuyasun.”
Copyright
Learn More


text:
1“Tayta Dios mana juzgashunayquipag runa mayiquita ama jamurpaytsu. 2Runa mayiquita jamurpar wasanta rimashgayquipitami Tayta Diosnintsi gamcunatapis juzgashunquipag. 3Quiquiquipa nawiquicho jatuncaray ganra jatiraycaptenga ¿imanirtag runa mayiquipa nawincho ichicnayla ganra caycagta ricapanqui? 4Nawiquicho jatuncaray ganra caycaptenga ¿imanogparag runa mayiquita: ‘Nawiquicho ichicnayla ganra caycagta jorgapäshayqui’ ninquiman? 5¡Ishcay cära runacuna! Puntataga jorguy nawiquicho ganra caycagtarag. Tsayragmi ricanquipag runa mayiquipa nawincho ichicnayla ganra caycagta jorgupänayquipag. 6“Tayta Diosnintsipa wilacuyninta wilapaptiqui mana chasquishuptiquega ama wilapaytsu mastaga. Chasquicuyta mana munaycagta wilapaptiquega öru sortëjata cuchi jarucunalanpag jitapaycognogmi carcaycanqui. Tsaynoglami wilapar exigiptiquega rabiacongapag. 7“Imaypis Tayta Diosta manacäriy. Imata nistarpis ruwacäriy. Puncuta tacacognogpis payta gayacäriy. Tayta Diosta manacogcunaga manacushganta chasquinmi. Imata nistarpis ruwacogcunaga tarinmi. Puncuta tacacognog gayacogtaga Tayta Dios mayanmi. 9“Maygayquitapis wamrayqui tantata manacushuptiquega ¿rumita garanquimantsurag? 10Tsaynogla pescäduta manacushuptiquipis ¿culebrata garanquimantsurag? 11Mayjina fiyu carpis ¿manacu wamrayquicunata ali caglata garanqui? Tsaynoglami Tayta Diosnintsita manacäriptiquega ali cagcunata camaripäshunquipag. 12“Runa mayiqui ali ricashunayquita munarga gamcunapis paycunata ali ricapäcuy. Tsaynog ali ricanacur cawanantsipagmi Moisés escribishgancho y profëtacuna escribishganchöpis niycan. 13“Infiernuman aywag puncupis caminupis anchumi caycan. Atscagmi tsay puncupa yaycurcaycan. Gloriaman aywanapag cagmi itsanga puncupis caminupis llanula caycan. Walcaglami tsay puncupa yaycurcaycan. Tsaynog caycaptenga imanogpapis quichqui puncupa gloriaman yaycapäcuy. 15“ ‘Tayta Diospa wilacogninmi cä’ nir shamog lutan yachatsicogcunata ama chasquipaytsu. Paycunaga Tayta Diosman yäracog-tucurpis atognog fiyumi carcaycan. 16Lutan yachatsicog cashganta musyapäcunqui imanog cawashganta ricarmi. Manami imaypis cashacunapita üvata palantsitsu. Ni hïgustapis manami wallancapita cosechantsitsu. 17Trïgupis manami wayuntsu cebadillutaga. Tsaynoglami cebadillupis mana wayuntsu trïgutaga. 19Trïguta cebadillu mana wayushgannogmi lutan yachatsicogcunapis Dios munashgannog mana cawantsu, sinöga mana alicunata rurar cawapäcun. Tsaynog cawaptinmi musyapäcunqui lutan yachatsicog cashganta. Chacracho cebadillu captenga sapipita luquirir rupatsishgannogmi paycunapis infiernuman gaycushga cangapag. 21“Manami jutëta jogarishgalanpitatsu pipis Tayta Diospa naupanman chayanga. Tsaymanga chayanga pay munashgannog cawagcunalami. 22Juicio final junäga atscagmi nimanga: ‘Gampa wilacuyniquitami wilacur purergä, Tayta. Tsaynogpis gamman yäracurmi demoniucunatapis gargorgä. Tsaynoglami gamman yäracur milagrucunatapis rurargä.’ 23Tsaynog nimaptinpis nogaga caynogmi nishag: ‘Gamcunataga manami reguëtsu. ¿Pirag cacunquipis? ¡Naupäpita witicäriy, jutsasapa runacuna!’ 24“Nishgäcunata cäsucamag runaga caycan cimientuta shumag ruraycur sharcatsishga wayinogmi. 25Fiyupa tamyar yacu shamuptinpis y shucucuy wayra shamuptinpis ali cimintushga wayega manami juchongatsu. 26Nishgäcunata mayaycar mana cäsucamag cagmi itsanga caycan aguysha janancho sharcatsishga wayinog. 27Aguysha janancho sharcatsishga captinmi tamya yacu shamuptin y wayra fiyupa wayraptin tsay wayi juchongapag.” 28Jesús tsaynog yachatsiptinmi runacuna pasaypa cushicärergan. 29Payga manami Moisés escribishgan leycunata yachatsegnogtsu yachatsergan, sinöga paycunapita más alimi yachatsergan.
Copyright
Learn More


text:
1Cunaga, uquiuna, cangunara ruganchi, shinallara camachinchi Señor Jesuspi, imasna ñucanchimanda yachashcanguichi ima tunu purinara Diosta cushiyachingaj, casna rasha yaparisha richi. 2Ña yachanguichi imara camachicanchi cangunara Señor Jesusmanda. 3Dios munan cangunara sumaj dirichu causanauchu, shujhua tacarinamanda anzhurisha. 4Caran duiñu paihua quiquin huarmira charichu, sumaj dirichu causanahua, ali shunguhua; 5mana ucha aicha munaihua, Diosta mana ricsij gentilguna cuinta. 6Pihuas imais ama huajlichichu, ama umachichu paihua uquira. Señorga tucui cai tunu ranaunara cutipajmi, ñucanchi cangunara ña rimashcasna, ña camachishcasna. 7Dios ñucanchira mana cayacachu irusta rasha causangaj, astaumbas sumaj causangaj. 8Shinajpi, maican runa cai shimira mana uyasha, mana runarachu mana uyan astaun Diosta. Paihua Santu Ispiritura shinallara ñucanchima cuca. 9Uquipura cuinta llaquinaunamanda mana ministirinzhu ñuca cangunama quillcangaj. Cangunallara Diosmanda yachashcanguichi parijumanda llaquinaunara. 10Shinallara ranguichi tucui uquiunahua, tucui Macedonia partii tiajcunahua. Shinashas, uquiuna, cangunara rugaunchi cai llaquinaunai mas mas yaparingaj. 11Ganas causanara mascaichi, canguna tarabanaunara ali raichi, maquihua tarabasha, imasna cangunara mandashcanchi, 12canguna sumajlla causangaj mana quirijcuna ñaupajpi, shinallara canguna ama imaras ministingaj. 13Maspas, uquiuna, huañuibi puñujcunamanda canguna yachangaj munanchi, canguna ama llaquiringaj chapana illajcuna cuinta. 14Ñucanchi Jesús huañushcaras causarishcaras quirijpi, shinallara Dios tucui Jesuspi puñujcunara paihua pariju pushamungami. 15Caita cangunara ninchi Dios rimashcamanda, ñucanchi causajcuna, Señor shamuna hurascama tiajcuna, puñujcunara mana ñaupashunzhu. 16Quiquin Señor ahua pachamanda irgumungami, mandasha caparinahua, atun angel shimihua, Diospa curmitahua, Cristoi huañushcauna ñaupa punda atarinaungami. 17Chimanda huasha ñucanchi, causajcuna, saquirijcuna, paigunahua pariju apishca tucushun puyui, Señorda huairai tupangaj. Casnami huiñai huiñaigama Señorhua pariju tiashun. 18Chiraigumanda cai shimiunahua cangunapura cariyanuichi.
Copyright
Learn More


text:
Christian Wulff
Christian Wilhelm Walter Wulff sutiyuq runaqa (* 19 ñiqin inti raymi killapi 1949 watapi paqarisqa Osnabrück llaqtapi - ) Alimanya mama llaqtayuq taripay amachaqmi, pulitiku runapas.
2010 watamanta 2012 watakamam Alimanya mama llaqtap Umalliqninmi karqan. Maki p'akichikuymanta ch'ataptinkum, kamachinanmanta ithirirqanmi.
Chaymantataqmi Joachim Gauck sutiyuq pulitikum akllasqa karqan.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Christian Wulff.
- Commons nisqaqa multimidya kapuyninkunayuqmi kay hawa: Christian Wulff.


text:
Tito 2Mushuj Testamento Diospaj Shimi (MTDS)
Diospaj Shimitaca yachachina shinataj yachachingui
2 Ashtahuanpish canca, Dios yachachishca shinatajmi alli yachachina cangui. 2 Yuyaj c'aricunataca, alli yuyaiyuj, mana pugllarij, shujtajcuna alli nishca, alli crij, alli c'uyaj, mana p'iñarij cachun yachachingui.
3 Shinallataj yuyaj huarmicunatapish, crij cashcamanta alli causaj, mana pita llullashpa yanga juchachij, mana machaj, ashtahuanpish allita yachachij cachun yachachingui. 4 Chashna cashpami, q'uipa huiñai huarmicunataca, cusacunatapish, huahuacunatapish c'uyaj cachun yachachingacuna. 5 Shinallataj alli yuyaiyuj, imapi mana mapayashca, quiquin huasipi allita ruraj, pitapish llaquij, cusatapish alli caźuj cachun. Chashna alli causajpimi, Diospaj Shimitaca pipish mana c'ami tucunga.
6 Shinallataj chairaj c'aricunatapish, imapipish alli yuyaiyuj cachun yachachingui. 7 Shujtajcuna ricushpa catichun, canraj tucui imatapish allita rurangui. Yachachishpapish alli yuyaihuan, mana pugllarishpa, tucui shunguhuan Diosta manchashpa alli yachachingui. 8 Chashna yachachishpaca, mana pi juchachipajta alli rimangui. Chashna rurajpimi, cancunata p'iñajcunapish pingarishpa, imata mana alli nishpa rimanata mana charingacuna.
9 Amota servijcunataca, amota caźuj cachun, imatapish amo munashcata ruraj cachun, ama c'ariyaj cachun cunangui. 10 Ama shuhua cachun, ashtahuanpish tucuita alli pajtachijcuna cachun yachachingui. Chashna cashpami, ñucanchijta Quishpichij Taita Diosmanta yachashcataca, sumaj cashcata ricuchingacuna.
11 Taita Diosca, tucuicunata quishpichingapajmi, Pai mana c'uyaipajta c'uyaj cashcata ricuchishca. 12 Ñucanchijtaca, Diosta mana manchashpa causanatapish, cai pacha millai munaicunatapish saquishpa, cai causaipica alli yuyaihuan, cashcata rurashpa, Diosta caźushpa causachunmi yachachicun. 13 Ñucanchij jatun Dios, Quishpichij Jesucristo achij nicuj sumaj shamunata shuyacushpami, chashna causana canchij. 14 Ñucanchijmanta tucui mana allicunata p'ichashpa quishpichingapajmi Jesucristoca, Paipaj quiquin causaita curca. Cashna rurashpami, allitaca chai yuyai rurashpa, Paipajlla causachun ch'icanyachirca.
15 Cai ñuca nishcacunataca yachachishpa, cunashpa, mana allita rurajcunatapish rimashpa caźuchingui. Cantaca, pi ama yangapi churachun.


text:
1Kay qelqan willakun Hilciaspa churin Jeremiaspa rimasqankunata ruwasqankunatawan. Jeremiasqa Benjamín ayllu hallp'api Anatot llaqtamantan karqan, ayllunkunaqa sacerdotekunan karqan. 2Señor Diosmi Jeremiasman rimaykurqan Amonpa churin Josías chunka kinsayoq watapiña Judapi rey kashaqtin. 3Chaymantapas rimaykullarqantaq Josiaspa churin Joacim Judapi rey kashaqtin. Rimaykullaqtaq Josiaspa churin Sedequías Judapi chunka hukniyoq wata rey kanankama. Chay wataq phisqa killanpitaq Jerusalén llaqta runakunaqa Babilonia suyuman kamachipaq apasqa kapurqanku. 4Señor Diosmi kay hinata niwarqan: 5Mamaykiq wiksanpi manaraq kashaqtiykin akllakurqayki, manaraq nacemushaqtiykin t'aqakurqayki, hatun suyukunapaq profeta kanaykipaqmi churarqayki, nispa. 6Ñoqataq nirqani: ¡Ay, Apu Señor Diosníy! Sinchi waynallaraqmi kani, manan rimaytapas yachaniraqchu, nispa. 7Señor Diostaq ichaqa niwarqan: Ama sinchi waynallaraqmi kani, niychu. Maytachus “riy” nisqaytan rinki, ñoqaq kamachisqaytataqmi rimamunki. 8Aman pitapas manchakunkichu, ñoqan qanwan kashani waqaychanaypaq. Ñoqa Señor Diosmi chayta nini. 9Chaymantataqmi Señor Diosqa makinta haywarimuwaspa simiyta tupaykuwarqan, niwarqantaq: Ñoqan simiykiman simiyta qoyki rimanaykipaq. 10Kunanmi huk kamachikuqta churayki hatun suyukunamanpas huch'uy suyukunamanpas, qanmi t'irankipas kumpankipas, qanmi chhallunkipas ñut'unkipas, qantaqmi sayarichinkipas takyachinkipas, nispa. 11Señor Diosqa nillawarqantaqmi: Jeremías, ¿imatan rikushanki? nispa. Ñoqataq kutichirqani: Almendro mallki k'allmatan rikushani, nispa. 12Señor Diostaq niwarqan: Allintan rikusqanki, ñoqaqa qhawashallasaqpunin simiykuna hunt'akunantaqa, nispa. 13Wakmantan Señor Diosqa tapuykuwarqan: –¿Imatan rikushanki? nispa. Ñoqataq kutichirqani: –T'impushaq mankatan rikushani, wichay ladomanta kaykamaraq wasapasqan chayamushaqta, nispa. 14Señor Diostaq niwarqan: Wichay ladomantan wasapamunqa hatun llakikuna llapan kay suyupi tiyaq runakunaman. 15Ñoqa kikiymi waqyashani llapan wichay lado suyu ayllukunata hamunankupaq. Ñoqa Señor Diosmi chayta nini. Reykunan hamunqaku, Jerusalenman haykuna kikin punkukunapin kamachikuy tiyanankuta wakichikunqaku. Llaqta muyuriq perqa contran kanqaku, Judá llaqtakunatan muyuykunqaku. 16Ñoqan llaqtayta muchuchisaq saqerpariwasqanku huchankumanta, paykunan wak dioskunaman inciensota q'apachirqanku, paykunaq ruwasqanku idolokunatan yupaycharqanku. 17Qanqa allintapuni chumpiykita wataykukuy, sayariy, ñoqaq kamachisqay simita llapanta willamuy. Aman mancharikunkichu, mancharikunkichus chayqa, ñoqan paykunaq ñawpaqenpi khatatatachisqayki. 18Kunanmi qanta tukuchiyki allin kallpachasqa llaqtata hina, fierromanta wasi tusata hina, broncemanta perqata hina, Judá reykunawan, umalli runakunawan, sacerdotekunawan, llapan runakunawanpas churanakunaykipaq. 19Paykunan contraykipi sayarinqaku, ichaqa manan atipasunkikuchu, waqaychanaypaq qanwan kashasqayrayku. Ñoqa Señor Diosmi chayta nini.
Copyright
Learn More


text:
1Re' Jesús je' wili xuq'or: Re' hin i je' ruche'el i xti korik laj uuva. Eh re' waJaaw i meswik wach. 2Eh re' i je' q'ab' i ruche'el i uva ma' kiwachinik taj, re' reh naa ruyok'wiik iloq reh. Eh wila' kiwachinik, i ruyok' taqe iloq i chiqiij chi kixilak, re' raaj i reh chi kiwachiniik chi korik. 3Re' taq i hat yu'naak saq taq chik wach awánima ruum i nuk'uhb'aal xnuq'or taq aweh. 4Re' taq i hat tiwih-oq taq wuuk', je' wo' hin nee i kinwihik taq awuuk'. Re' q'ab' i ruche'el i uuva noq ma' ruchopom ta i koq riib' ruuk' i runimaal, ma' nee ta inwachinik. Je' wo' re' taq i hat ma' jaruuj wo' taq nee tiwachinik wila' ma' wilkaat taq wuuk'. 5Re' hin i je' ruche'el i uuva, eh re' taq i hat je' taq hat q'ab' noq wilkaat. Awach i wilik wuuk' i hin, wilkiin wo' ruuk' i reh, re' re' ma' k'isiin ta naa ruwachiniik. Eh wila' ma' wilkiin taq awuuk', ma' xta taq i neena a'n rub'aan. 6Awach i xukanaa' i wihik wuuk' naa rehtesjiik reje wuuk'. Naa ruk'ulum reh i je' rukab' i ruk'ul i q'ab' chee' ma' wachinik taj inyok'arik, inkutarik reje wulu', eh inchiqik inkutarik wach q'aaq'. 7Wila' re' taq i hat wilkaat taq wuuk', wila' xachop taq ak'ux chub'anariik taqe i nuk'uhtaaj taq aweh, nee taq inye'arik aweh xa chib'ih pa' jariik i nee taq inapahqaaj panatiij. 8Re' waJaaw inye'arik ruloq'il noq re' taq i hat tiwachinik taq chi korik chi je' re', naa taq akahniik chi hat manlik waj tahqaneel. 9Re' hin q'e' taq ti nuk'ax i hat, je' rukab' nuk'axariik i rub'an i waJaaw i hin. Eh eliik taq wih-oq awuuk' i k'axooj re' re', je' rukab' taq ak'axariik i nub'an i hin. 10Je' re' noq, wila' nanimaj taq chi korik taqe i nuk'uhb'aal, ma' naa ta nukanaam taq ak'axariik. Je' rukab' i nub'an i hin, i nunimaj chi korik i ruk'uhb'aal i waJaaw, eh re' reh ma' rukanaam ta nuk'axariik. 11Re' hin i nuq'or taq aweh taqe wili, reh chi neen wihik taq awuuk' i suq kiil k'uxliis i nuyeew i hin, eh neemanlojik wach i rusuqkiil taq ak'ux. 12Re' wili i nuk'uhb'aal i nuq'or taq aweh: K'ul taq cha k'ax awiib' chawach, je' rukab' taq ak'axariik i nub'an i hin. 13Re' i k'axaj iib' q'e' nim wach neen wihik ruuk' jino'q, re' chi nee ruyeew riib' chi kimik chikiij taqe i ramigo. 14Re' taq i hat, nee taq ti kahnik chi hat taq wamigo, wila' xa a'n taq i nuq'or taq aweh i hin. 15Re' taq i hat, ma' nee ta chik taq tinukoj chi xa hat numoso, ruum re' i xa móso ma' reht'al taj chib'ih i rub'an i rupatroon naa la' taq kaat nukojom chi wamigo, ruum xnuyeew taq chik aweh chi naab'jik chu'nchel i ruq'orom cho weh i waJaaw. 16Ma' re' ta taq i hat xatsik'wik cho nuwach i hin, re' la' hin xin sik'wik taq chaawach i hat. Eh xat nutaq'aaj taq reje chi naa taq ak'uhtaam chi tiwachinik taq. Reh chi re' waJaaw nee taq i ruyeew chaaweh chib'ih jariik i nee taq inapahqaaj reh panub'ihnaal i hin. 17Re' taqe wili i nuq'or taq aweh chi k'ul taq naa ak'axam awiib' chawach, inki Jesús. 18Re' Jesús je' wili i xuq'or: Wila' xkixowaaj taq awach i hat taqe i tinamit, chanab'eej taq chi peet i hin xkixowaaj nuwach. 19Eh eliik ta taq awach kuuk' i yiib' wach kina'ojb'al, tikik'ax naq taq. Raaj i wili, re' hin xnusik' taq chaawach chi kixilak i tinamit re' re'. Ruum aj re' inkixowaaj taq awach i hat, ruum ma' eliik ta taq wach ana'ojb'al kuuk' i keh. 20K'oloq taq panak'ux i nuq'orom taq chaaweh chi ma' jino'q i xa móso neeruq'at wach i rupatroon. Je' re' noq, wila' kianam k'axik wee hin, naa wo' kianam k'axik taq aweh i hat. Eh wila' kinimam i nuk'uhb'aal i hin, naa wo' kinimam i nuk'uhb'aal taq naa aq'orom i hat. 21Chu'nchel i wili naa taq kianam aweh ruum i nunimjiik, ruum ma' keht'al ta wach awach i xtaaq'anik cho weh i hin. 22Re' i tinamit ma' xta naq mahk neenkahnik chikinaah wi ta ma' xin chalik chuq'orariik keh i ko'lemb'al iib'. Eh yu'naak ma' nee ta chik inkuyarik i kimahk ruum xkib'iraj chik. 23Awach inkixowaaj nuwach i hin, iraaj ruq'orom chi nkixowaaj wo' wach i waJaaw. 24Eh ma' xta naq i mahk neenkahnik wi ta ma' xnub'an cho chi kixilak i ma' ilooj taj ma' awach ta imb'anik reh. Eh re' keh atoob' ta xkilow wo' naq taqe i xnub'an, xa konkixowaaj wo' nuwach i hin, je' wo' i waJaaw. 25Eh ruuk' wili k'ahchi' rojiik eloq wach kuuk' i tz'ihb'amaj cho chupaam i k'uhb'aal inkinimaj i keh, re' i ruq'or chi wiij chi je' wili: Naakixowaam wach chi xama' xta rub'ehel, inki. 26Eh na' k'oloq i Santolaj Uxlab'al ye'el taq rusuqkiil ak'ux ink'uhtanik reh i korik, to'ool taq aweh, re' i naa nutaq'aam chaloq i hin parub'ihnaal i waJaaw, re' reh naa ruq'oriik i korik chi wiij i hin. 27Je' wo' taq i hat naa taq aq'orom i korik chi wiij, ruum xanoq wo' pampeet xatoq'aa' taq cho wihik wuuk'.
Copyright
Learn More


text:
1Gamcunaga ¿imanirtag ali ricashga cayta munar y imaycayogpis cayta munar runa mayiquita chiquinqui, maganqui y wanutsinquipis? Munashgayquitapis mana tarinquitsu Tayta Diosnintsita mana manacurmi. 3Tayta Diosta manacurpis mana chasquipäcunquitsu manacagcunacho ushanayquipag manacurmi. 4¡Diosta mana cäsucog runacuna! Manacagcunata ruraycarga ¿imanirtag yarpapäcunqui Tayta Dios munashgannog cawaycashgayquita? Jutsata rurarga Tayta Diosnintsipa contranmi carcaycanqui. 5¿Manacu yarpapäcunqui Tayta Diosnintsipa palabrancho escribiraycashganta? Escribiraycashganga caynogmi niycan: “Tayta Dios gomashgantsi Santu Espíritu munaycan pay munashgannogla cawanantsitami. Manami munantsu manacagcunata rurar cawanantsitaga.” 6Pay munashgannog cawanantsipäga Tayta Diosnintsimi imaypis yanapamantsi. Palabranchöpis caynogmi escribiraycan: “Tayta Diosnintsi manami yanapantsu yachag-tucogcunataga. Mana yachag-tucuypa cawagcunatami itsanga cuyapar yanapan.” 7Tsaynog caycaptenga Tayta Diosnintsita cäsucäriy. Satanás yarpätsishushgayquitaga ama cäsupaytsu. Cäsupänayquipa trucanga shumag yarpachacurir ichipanqui. Ichipaptiquega aywacongami. 8Jutsa rurayman churacashga ama cawaytsu. Tsaypa trucanga Tayta Diosnintsiman lapan shonguyquiwan yäracur pay munashgannog cawapäcuy. Tsaynog cawaptiquega jutsayquita perdonarmi Tayta Dios tantyatsishunqui pay munashgannog imaypis cawapäcunayquipag. 9Tayta Diosnintsita mana cäsucuycarga ¿imanirtag cushishga cawarcaycanqui? Cushicunayquipa trucanga jutsata rurashgayquipita laquicur wagapäcuy. 10Tayta Diosnintsi munashgannog cawanayquipag manacäriy. Tsaynog manacuptiquega paymi imachöpis yanapashunquipag. 11Waugui-panicuna, jucniqui jucniquipis ama jamurpänacuytsu. Pitapis jamurparga Tayta Diosnintsi cuyanacunantsipag nimashgantsitami manacagman churaycantsi. ¿Pitag cantsi Tayta Diosnintsi nimashgantsita manacagman churanantsipäga? Manacagman churanantsipa trucanga Tayta Dios nimashgantsita cäsucushun. 12Tsaynogpis Tayta Diosnilantsimi munayniyog caycan pitapis jutsayog o jutsaynag cashganta ninanpag. Paylami munayniyog caycan salvamänantsipag o infiernuman gaycamänantsipagpis. Tsaynog caycaptenga ¿gam pitag canqui imanog captinpis runa mayiquita jamurpänayquipäga? 13Waquinniquega caynog nircaycanqui: “Warantincuna aywashun juc lädu marcapa. Tsaycho juc wata arumushun atsca guellayta gänamunantsipag.” Tsaynog negcunaga shumag mayapäcamay. 14Tsaynog nipäcushpayquipis gamcuna manami musyapäcunquitsu warantincuna imanog canayquipag cashgantapis. Pucutay yurircamur elgacäcushgannoglami gamcunapis yupashga watala cawapäcunquipag. 15Tayta Diosnilantsimi musyan yarpashgayquinog cananpag cashganta o mana cananpag cashgantapis. Tsauraga: “Caytami wactami rurashag” nishpayquega Dios-tucuycanquimi. Tsaynog musyag-tucunayquipa trucanga caynog nipäcunquiman: “Tayta Diosnintsi yanapamaptenga imatapis alita rurashagmi.” 17Tayta Diosnintsi munashgannog cawanayquipag cashganta musyaycar pay munashgannog mana cawarga jutsatami rurarcaycanqui.
Copyright
Learn More


text:
1Judapi Josiaspa churin Joacim chayllaraq rey kashaqtinmi, Señor Diosqa Jeremiasta nirqan: 2Ñoqa yupaychana wasiq pationpin kashan Judá suyuq llapan llaqtankunamanta yupaychaq hamuqkuna, chaypi sayaykuspa qanman nisqay simikunata paykunaman willay, ama imallatapas pakaykuspa. 3Ichapaschá nisqaykita kasukuspa millay ruwayninkuta saqepunkuman, ñoqapas manañataq yuyaykusqayman hinachu tukuy millay ruwasqankumanta ñak'arichiyman. 4Qanmi paykunaman ninki, Señor Diosmi nin: Qankunaqa uyariwanaykichispunin, kamachikuy simi churasqaytapas kasuwanaykichispunin. 5Sapa kuti hina kachamusqay kamachiy profetakunaq nisqantapas kasunaykichispunin, kunankaman paykunata mana uyarishankichischu. 6Manataqchus lliw chaykunata ruwankichis chayqa, Silo llaqtata hinan kay yupaychana wasita thunipusaq, hinan kay pacha suyukuna kay llaqtaq sutinta hukkuna ñakanapaq hoqarinqaku, nispa. 7Yupaychana wasipi Jeremiaspa rimasqantan lliw sacerdotekunapas profetakunapas llaqta runakunapas uyarirqanku. 8Señor Diospa kamachimusqanta niyta tukuqtin hinataq, sacerdotekunapas profetakunapas lliw llaqta runakunapas payta hap'ispa nirqanku: –¡Kunanpachan wañunki! 9¿Imaraykun Señor Diospa sutinpiraqtaq rimanki: Kay yupaychana wasin Silo llaqta hina thunisqa kanqa, kay llaqtapas purunyachisqa mana runayoqmi kanqa, nispa? nispankun Jeremiasman llapanku ch'ichikurqanku. 10Chaymantataq Judá suyuq umallinkuna chayta uyarispanku, reypa wasinmanta yupaychana wasiman rirqanku, chaypitaq “Mosoq Punku” nisqapi tiyaykurqanku. 11Hinan sacerdotekunaqa profetakunapiwan paykunata llaqta runakunatawan nirqanku: –¡Kay runataqa wañuchiychis llaqta contra rimasqanmanta! Qankunapas kikiykichismi uyarishankichis, nispa. 12Chaymi Jeremiasqa llapan umallikunaman runakunamanwan nirqan: –Señor Diosmi kachamuwan, sutinpi qankunaman llapan uyarisqaykichista ninaypaq, llaqta contrata yupaychana wasi contratawan. 13Chay hinaqa, kawsayniykichista t'ikraychis, Diosniykichis Señor Diostapas kasukuychis, chay hinapi ichapas Señor Diosqa muchuchiy yuyaykusqanta manaña chayachimusunkichischu. 14Ñoqaqa qankunaq makiykichispin kashani, mayqenchus chaninkaq allinkaq rikch'akusunkichis chayta ruwawaychis. 15Ichaqa kayta allinta yachaychis, ñoqatachus wañuchiwankichis chayqa, qankunan lliw llaqtallantin huchachasqa kankichis mana ima huchayoq runata wañuchisqaykichismanta. Ñoqataqa cheqaqtapunin Señor Diosqa kachamuwan kay simikunata qankunaman willanaypaq, nispa. 16Chaymi umallikunaqa llaqta runakunapiwan sacerdotekunata profetakunatawan nirqanku: –Manan ima huchanpas kanchu kay runata wañuchinanchispaq, payqa Diosninchis Señor Diospa sutinpipunin rimaykuwasqanchis, nispa. 17Chaymantataq wakin kurak taytakuna sayarimuspa huñusqa kashaq runakunata nirqanku: 18–Judapi Ezequías rey kashaqtinmi, Moreset llaqtayoq Miqueasqa Señor Diospa sutinpi llapa Judá llaqtaman rimasqa: “Tukuy-atiyniyoq Señor Diosmi nin: Sionqa chakra llank'ana pampan kapunqa, Jerusalenpas raqay-raqaymi purunyapunqa, yupaychana wasiq orqonpipas sach'akunan wiñapunqa”, nispa. 19¿Chay nisqanmanta rey Ezequiaspas Judá llaqta runakunapiwan Miqueasta wañuchisqakuchu? Aswansi reyqa Señor Diosta manchakuspa mañakusqa payta khuyapayaykunanpaq, chayraykus Señor Diosqa muchuchiy yuyaykusqanta mana paykunaman chayachisqachu. ¿Chaychu ñoqanchisri kikinchispa contranchispi mana huchayoq runata wañuchispa astawanraq huchallikusunman? nispa. 20(Quiriat-jearim llaqtayoq Semaiaspa churin Uriaspas profetizallasqataq, Señor Diospa sutinpitaq suyu contra llaqta contratawan Jeremías hina rimasqa. 21Rey Joacimtaq umallinkunapiwan soldadonkunapiwan chay rimasqanta yacharqospanku, Uriasta wañurqachiyta munasqa. Uriastaqsi yacharqospa manchakuymanta Egiptoman ayqekapusqa. 22Rey Joacimtaqsi Acborpa churin Elnatanta huk runakunatawan Egiptoman kachasqa, 23hinas Egiptomanta Uriasta pusamusqaku, hinaspataqsi rey Joacimman hap'iykachisqaku, paytaqsi espadawan wañuchisqa, ayantapas q'opa pataman p'ampachimusqa). 24Safanpa churin Ahicamñataq ichaqa Jeremiasman sayapakurqan, chay hinapin Jeremiastaqa llaqta runaman mana hap'ichirqankuchu, manallataq wañuchirqankupaschu.
Copyright
Learn More


text:
1Tayta Diosninchiman yupachicur, sumaj tantiyanacushun. Irmänunchicunapa yarpayninwan yarpayniqui mana tincuptinsi, ama pampaman çhuranacunquichu. Yarpayniqui-janan ama chiquinacunquichu. Chiquinacur, yatayayman pipis çhayan. 2Waquin irmänunchi tarishanta micun. Waquinna Tayta Diosninchi alli ricananta yarpar, ricsish-ricsishllata micun. 3Ricsish-ricsishllata micuptiqui Tayta Diosninchi alli ricashushayquita yarparpis, tarishanta micujcunata pampaman ama çhuranquichu. Tarishayquita micuptiqui Tayta Diosninchi alli ricashushayquita yarparpis, ricsish-ricsishllata micujcunata pampaman ama çhuranquichu. Llapantapis Tayta Diosninchi wamrachacusha. 4Llapanchi Tayta Diosninchipa maquinçhu cawaycanchi. Sumaj tantiyacushun. ¿Juc runapa uywayninta tincupänanchi camacanchuraj? Mana. Quiquin wasiyuj musyan uywaynin alli arushantapis, mana alli arushantapis. Chay-jina Tayta Diosninchipis allita rurananchipaj yanapaycämanchi. Munashanta ruraptinchi, pingayman çhayananchitapis mana camacächingachu. 5Waquin irmänunchi ricsish junajllaçhu jutucar, Tayta Diosninchita alliman çhuran. Waquinna waran-waran jutucan alliman çhurananpaj. Imanuy yarparpis, llapan shungunchiwan Tayta Diosninchita alliman çhurashun. Quiquinchi-pura ama tincupänacushunchu. 6Waquin irmänunchi ricsish junajta acran Tayta Diosninchita alliman çhurananpaj. Tarishan micuyta micun. Llapantapis ruran Tayta Diosninchita alliman çhurashpan: ‹‹Ima allish micunäpaj tarichimanqui›› nir. Waquininchi ricsish micuyllata micurpis, micunchi Tayta Diosninchita alliman çhurashpanchi: ‹‹Ima allish micunäpaj tarichimanqui›› nir. Ima-imata micurpis, rurarpis, mana llutantachu ruraycanchi. 7Mayganinchipis mana quiquillanchipächu cawanchi. Mana ushyaräcunallanchipächu wañunchi. 8Cawarpis, wañucurpis, Tayta Jesústa alliman çhuranchi. Cawarpis, wañucurpis, Washäcuj Jesúspa maquinçhu cawaycanchi. 9Nuwanchi-raycur Washäcuj Jesús wañuyman çhayasha. Ichanga cawarimusha cawajcunatapis, wañushcunatapis maquinçhu charänanpaj. 10Chaymi llapanchita maquinçhu Tayta Jesús puriycächimaptinchi, ¿imanirtaj irmänucunata waquinta jamurpanqui? ¿Imanirtaj pampaman çhuranqui? Llapanchita ima-imata rurashanchitapis Tayta Diosninchi jurgapämäshunpaj. 11Shiminçhüpis isquirbiraycan: ‹‹Cawaycaj Tayta Dios caycä. Shimï çharcucanga. Munayniyuj cashäta tantiyacur llapan runa manchapacamar, ñaupäman jungurpacunga. Shiminwan alliman çhuramanga›› nir. 12Sumaj tantiyacushun. Tayta Diosninchi alli ñawinwan ricamänanchipäpis, juyu ñawinwan ricamänanchipäpis quiquinchi ima-imatapis rurashanchipita canga. Paymi llapan runata imata rurashantapis jurgapanga. 13Chaymi ama tincupänacushunchu. Tincupänacuptinchi, irmänunchicuna micushanchi-janan, upushanchi-janan juchata aparicurunman. Juchata aparicur, Washäcuj Jesústapis wasguirunman. 14Tayta Jesúsman yupachicuptinchi, ima micuypis juchaman mana jançhamanchichu. ‹‹Waquin micuycuna mana allichu›› nijcuna quiquillanpita yarpan. Chaymi: ‹‹Mana allichu›› niptin, ama micuchishuwanchu. Ama tincupäshuwanpishchu. 15‹‹Mana allichu›› nij irmänucunapa ricay ñawinçhu micur, tincupaj-yupay caycanchi. Mana llaquipäcuj-yupay pampaman çhuraycanchi. Micushanchi-janan pipis Washäcuj Jesústa ama wasguipanmanchu. Payga llapanchita washämänanchi-raycur wañuyman çhayasha. 16Chaymi shungunchi munashanta micur, Tayta Diosninchita pingayman ama çhurashunchu. 17Paypa maquinçhu cawanchi mana ricsish-ricsishllata micushanchipitachu, mana tarishanchita micushanchipitachu. Manchäga shungunchi shungunman tincunman. Paypa shungun munashanta rurashun. Llapanwan alli ricanacur, allilla juyäshun. Cushishalla cawashun. Llapanpäpis Espíritu Santu yanapaycämanchi. 18Washäcuj Jesústa manchapacur alli cawaptinchi, Tayta Diosninchi sumaj cushicun. Runa-masinchipis alli ricamäshun. 19Chaymi irmänunchicunawan imaypis alli ricanacushun. Tayta Diosninchiman sumaj yupachicunanchipaj shacyächinacushun. 20Micuy-janan Tayta Diosninchipa maquinçhu cawajcunata ama mashtacächishunchu. Ima micuypis allitaga allim. Ichanga micushanchi-janan irmänunchicunata mashtacächir, marca-pingayman çhayanchi. 21Chaymi irmänunchi: ‹‹Cayga jucha›› nir yarpaptin, ricay ñawinçhu ima aychatapis ama micushuwanchu. Bïnutapis ama upushuwanchu. Achäqui cananpaj imatapis ama rurashuwanchu. 22‹‹Mana imananchu›› nir quiquillayqui yarparanquiman. Tayta Diosninchi llapanchipa shungunchita musyapämanchi. ‹‹Imata micuptinchisi, Tayta Diosninchi mana juyu ñawinwan ricamäshunchu›› nir yarpar, shungunchi munashanta micur, upur cawashun. 23‹‹¿Allichuraj, manachuraj?›› nir micurmi ichanga, juchata aparicunchi. Tayta Diosninchipa shungunman tincushanta mana sumaj musyaycar ruraptinchi, imapis jucha.
Copyright
Learn More